Nalja-Wana

Nalja-Wana oli huumori- ja satiiriajakiri, mis ilmus 1903. aastal Tallinnas.

Ajakirja maht oli 16 lehekülge, millest 2 lehekülge oli kuulutusi.

Ajakirja trükiluba oli antud kirjastaja Gustaw Pihlakale ja sisu eest hoolitses Hans Oras, kes oli tuntud ka vaimuliku kirjamehena.

Ajakirja trükiti Tallinna trükikojas "А. Матизен и А. Лаурман" tiraažiga 5000 eksemplari.


Rooma vabariik

Rooma vabariik (ladina keeles Res publica Romana) oli Rooma riigi vabariiklik ajajärk, mis kestis aastast 510 eKr aastani 30 eKr või aastani 27 eKr.


Esimene Puunia sõda

Esimene Puunia sõda (264–241 eKr) oli esimene Kartaago ja Rooma vabariigi vahelisest kolmest Puunia sõjast.

Sõja põhjustas Rooma ja Kartaago vaheline pikaajaline konkureerimine ülemvõimu pärast Sitsiilias ja seda ümbritsevates vetes ning Põhja-Aafrikas. Esimese Puunia sõja järel 242. aastal eKr pidi Kartaago Sitsiiliast loobuma, vaid Sürakuusa jäi vallutamata.

Kartaago ja Rooma traditsiooniliselt head suhted katkestas konflikt Sitsiilias. Sürakuusa türanni Agathoklese endised palgasõdurid mamertiinid (marsipojad), kes pärast tolle surma teenistuseta jäid, läksid tülli nii sürakuusalaste kui ka kartaagolastega ja palusid abi Roomalt. Roomlaste otsus mamertiine toetada viis nad sõtta Kartaago vastu.

Sõja algus tõi roomlastele kiiret edu, kui nad vallutasid 264 eKr Messana, võitsid nii kartaagolaste kui ka Sürakuusa türanni (275–214 eKr) Hieron II väge ja sundisid ta rahu paludes Rooma poole üle tulema. Sürakuusast sai Hieroni valitsusaja lõpuni roomlaste kindel liitlane.

Esimese Puunia sõja alguses, oli kartaagolastel merel edu, neil oli senikuulmatult suurte mõõtmetega lahingulaevu – viie aerupingi ja hiigelrammiga galeerid. Roomlased aga ehitasid vastukaaluks suure sõjalaevastik ja varustasid oma laevad parraste külge kinnitatud allalastavate haaksildadega (nn corvus – 'vares'), mis lubas lahingu käigus laevu kartaagolaste omade külge klammerdada, tungida sealtkaudu vaenlase laevapardale ja muuta merelahing jalaväevõitluseks.


Alfred Kurlents

Alfred Karl Kurlents (19. detsember 1902 Soe – 18. detsember 1990 Montréal) oli eesti rahvaluuleteadlane, kirjandusteadlane, kirjanik ja tõlkija. Tema kirjaniku pseudonüüm on Ain Kurmes.

Alfred Kurlents sündis Helme kihelkonnas Hummuli vallas Soe külas. Tema isa oli rätsep.

Alfredi koolitee algas 1909 Valga Linnakoolis. Alates 1922 oli ta Tartu Ülikoolis vabakuulaja ja 1923–1931 üliõpilane, 1931 omandas ta samas ülikoolis magistrikraadi folkloristikas. 1952 sai Montréali McGilli Ülikoolis bakalaureusekraadi raamatukogunduses ja 1962 samas ülikoolis doktorikraadi slavistikas. Alfred Kurlents oli Eesti Üliõpilaste Seltsi liige

Enne teist maailmasõda ja veel sõja ajal töötas ta Narvas ja Tartus kooliõpetajana. 1944 põgenes Rootsi. 1949 läks Kanadasse, kus asus elama Montréali.


Vibulane

Vibulane oli huumori- ja satiirileht, mis ilmus 1958. aastal Tallinnas Noorte Hääle lisalehena.

Kokku ilmus 28 numbrit. Toimetaja oli Edgar Spriit.


Elin Wägner

Elin Matilda Elisabet Wägner (16. mai 1882 – 7. jaanuar 1949) oli Rootsi kirjanik, ajakirjanik, feminist ja patsifist. 1944. aastast oli ta Rootsi Akadeemia liige.

Wägnerit tuntakse eelkõige naiste valimisõiguse eest võitlejana.

Wägner kuulus 1919. aastal asutatud lastekaitseorganisatsiooni Rädda Barnen asutajate hulka.

Tema raamatute põhiteemad on võrdõiguslikkus, rahu ja keskkonnaküsimused.


Bánov

Bánov (saksa keeles Banow, vanasti ka Banau) on küla (endine alev) Tšehhis Morava kaguosas Zlíni maakonnas Uherské Hradiště ringkonnas. Küla asub Bílé Karpaty mägedes Slovakkia piiri ääres, asudes Uherský Brodist seitsme kilomeetri kaugusel. Bánovit läbib maantee E50, mis viib Brnost Slovakkiasse. Aastal 2010 valmis küla ümbersõidutee, mis on sealset elukvaliteeti oluliselt parandanud.


Nezdenice

Nezdenice on küla Tšehhis Morava kaguosas Zlíni maakonnas Uherské Hradiště ringkonnas Määri Slovakkia ajaloolises piirkonnas. Küla asub Bílé Karpaty mägede ja Vizovická kõrgustiku vahele Olšava jõe oru keskosas merepinnast 245 meetri kõrgusel. Nezdenice jääb 8 km Uherský Brodist ida poole ja 5 km Bojkovicest edelasse.

Keeleteadlaste arvates tuleb küla nimi selle asutaja hüüdnimest "Nezdeň" (avatud, lahtine). Kirjalikes allikates mainiti küla esimest korda 3. juunil 1374, kuid mõnede topograafide arvates rajati sinna asula juba XI või XII sajandil. Kuna küla asus oma algusaastatel Tšehhimaa ja Ungari piirialadel, mida mõlemad riigid enda omaks pidasid, siis kannatasid küla elanikud sõdades korduvalt mõlema poole sõdurite vägivalda. Aastate jooksul on külast kadunud paljud Määri Slovakkia ajaloolised traditsioonid (rahvarõivad, pulmakombed, lihavõttenädala traditsioonid), ent mõned rahvakombed, eriti aga vastlapäeva tähistamine, on seal siiski säilinud.


Laša Talahhadze

Laša Talahhadze (gruusia keeles ლაშა ტალახაძე; sündinud 2. oktoobril 1993 Satšheres) on gruusia tõstja, olümpiavõitja (2016) ja maailmameister (2015).

Ta võistleb üle 105 kg kaalukategoorias.

Oma kolmandatel täiskasvanute maailmameistrivõistlustel, 2015. aasta maailmameistrivõistlustel Houstonis, võitis ta meeste üliraskekaalus (+105 kg) hõbemedali, kuid sai maailmameistriks pärast venelase Aleksei Lovtševi tulemuste tühistamist. Neil võistlustel rebis ta 207 kg ja tõukas 247 kg, mis andis kogusummaks 454 kg.

2016. aasta Euroopa meistrivõistlustel Norras Førdes võitis Talahhadze meeste üliraskekaalu (+105 kg) võistlusel kuldmedali. Neil võistlustel rebis ta 212 kg ja tõukas 251 kg, mis tegi kogusummaks 463 kg.

Olümpiadebüüdi tegi Talahhadze 2016. aastal Rio de Janeiro olümpiamängudel, kus ta püstitas kogusumma maailmarekordi 473 kg. Rebimises sai ta tulemuseks 215 kg ja tõukamises 258 kg.

2017. aasta Euroopa meistrivõistlustel Horvaatias Splitis sai ta meeste üliraskekaalu kahekordseks Euroopa meistriks. Neil võistlustel rebis ta 217 kg, mis on ühtlasi uus maailmarekord ja tõukas 250 kg.


Martin Pärn

Martin Pärn (sündinud 16. septembril 1971) on eesti disainer, Eesti Kunstiakadeemia strateegilise disaini professor ja Tallinna Tehnikaülikooli külalisprofessor.


Wilhelm Frick

Wilhelm Frick (12. märts 1877 Alsenz – 16. oktoober 1946 Nürnberg) oli Saksamaa riigitegelane ja saksa jurist.

Wilhelm Frick oli pärit kooliõpetaja perekonnast. 1896–1901 õppis ta õigusteadust Münchenis, Göttingenis, Berliinis ja Heidelbergis. 1903. aastal sooritas ta assessorieksami ja võeti juristina Baieri riigiteenistusse.

1904. aastast töötas ta Müncheni politsei juhatuses. 1919. aastast oli ta Müncheni poliitilise politsei juhataja. 1923. aasta veebruaris sai ta Müncheni kriminaalpolitsei juhatajaks. 9. novembril 1923 võttis Wilhelm Frick osa Õllekeldriputšist, mille eest talle 1. aprillil 1924 mõisteti tingimisi 15-kuuline vabaduskaotus. 4. mail 1924 valiti ta Saksarahvusliku Vabaduspartei (Deutschvölkische Freiheitspartei) nimekirjas Riigipäeva liikmeks. 31. juulil 1924 lasti Frick Õllekeldriputšis osalemise eest politseiteenistusest lahti.

1925. aastal astus ta Natsionaalsotsialistlikku Saksa Töölisparteisse. 1926–1930 töötas ta parlamenditöö kõrvalt Münchenis Ülemkindlustusametis. 1930. aastal sai ta Tüüringi sise- ja rahvaharidusministriks. 1. aprillil 1931 oli ta Tüüringi parlamendi umbusaldusavalduse tõttu sunnitud ministriametist tagasi astuma. 1. jaanuarist 1932 alustas ta uuesti tööd Münchenis Ülemkindlustusametis.

30. jaanuarist 1933 kuni 24. augustini 1943 oli Wilhelm Frick Saksamaa siseminister.

24. augustist 1943 kuni 4. maini 1945 oli Wilhelm Frick Böömi- ja Määrimaa Riigiprotektoraadi riigiprotektor. Riigiprotektorina oli Fricki võim suhteliselt formaalne, tegelik võim kuulus Böömi- ja Määrimaa Riigiprotektoraadi riigisekretärile Karl Hermann Frankile.

Nürnbergi protsessil mõisteti Wilhelm Frick 1. oktoobril 1946 rahuvastaste kuritegude, sõjakuritegude ja inimsusvastaste kuritegude eest surma poomise läbi. Kohtuotsus viidi täide 16. oktoobril 1946. Hukkamisel viibinud ameerika ajakirjanik Howard K. Smith kirjeldas sündmust nii: " Kuues mees, kes lahkus oma kambrist ja sisenes surmahoonesse, kandes käeraudu, oli 69-aastane Wilhelm Frick. Ta sisenes hukkamisruumi kell 02.05, kuus minutit pärast seda, kui Rosenberg oli surnuks kuulutatud. Ta oli hukatavatest kõige rahutum ja komistas 13. astmel üles tapalavale. Wilhelm Fricki ciimased sõnad olid: "Elagu kaua igavene Saksamaa!" Seejärel pandi talle kott pähe ja luuk avanes."


Sõda Afganistanis (1978–)

Sõda Afganistanis algas 27. aprillil 1978, kui Sauri revolutsiooni nime all tuntud sõjaväelise riigipöörde käigus sai võimule Afganistani Demokraatlik Rahvapartei (ADRP). Pärast riigipööret toimusid riigi paljudes paikades meeleavaldused ja protestid ADRP valitsuse vastu. Detsembris 1979 algas Nõukogude-Afganistani sõda.

Vastupanuliikujad ehk mudžaheedid võitlesid Nõukogude armee vastu. Mõned mudžaheedide harud said tuge USAlt, Pakistanilt ja Saudi Araabialt. Veebruaris 1989 oli Nõukogude Liit sunnitud oma väed Afganistanist välja viima. Nõukogude Liidult abi saanud kommunistlik Agfanistani valitsus pidas vastu aastani 1992, kui mässuliste kätte langes pealinn Kabul.

Samal aastal jõudsid Afganistani poliitilised parteid kokkuleppele ning asutati Afganistani Islamiriik, mille eesotsas oli ajutine valitsus. Kõrge sõjaväelane Gulbuddīn Ḩekmatyār oli kokkuleppele vastu ning alustas Pakistani toetusel Kabuli pommitamist. Peale selle tekkisid Kabulis lahingud ka linnaosade vahel, kus väepealikud võimule olid saanud. Piirkonna suurjõud, Pakistan, Iraan, Saudi Araabia, India ja Usbekistan, toetasid ja mõnel juhul omasid märkimisväärset mõjuvõimu nende väepealike üle. Sel perioodil toimus sõjategevus Kabulis ja teistes suuremates linnades, maakohad, mis olid Nõukogude sõja ajal laialdaselt kannatada saanud, jäid üsna rahulikuks. Kui Afganistani kaitseminister Aḩmad Shāh Mas'ūd oli 1994. aasta lõpuks suutnud Kabulis suhtelise rahu taastada, tekkis pealinnale ja valitsusele uus märkimisväärne oht, Ţālebān.

Taleban tekkis algselt riigi lõunaosas asuvas Kandahāri linnas ning 1994. aasta jooksul suudeti endale allutada mitmeid Lõuna- ja Kesk-Afganistani provintse, kus keskvalitsuse võim nõrk oli olnud. 1995. aasta alguses alustasid nad pealetungi Kabulile, kuid nende väed said laialdaselt kannatada ning paljud eksperdid uskusid, et äärmusrühmituse lõpp pole enam kaugel. Kuid aastaks 1996 olid nad suutnud tänu Pakistani ja Saudi Araabia abile end uuesti koguda. Septembris 1996 tõusid nad Kabulis võimule ja asutasid Afganistani Islami Emiraadi. Aḩmad Shāh Mas'ūdi juhtimisel loodi Põhja-Allianss, et Talibani valitsus kukutada. Taliban sai sõjalist tuge Pakistani armeelt ja Al-Qā'idahilt.

Pärast 11. septembri terrorirünnakuid Ameerika Ühendriikides aastal 2001 algas operatsioon "Püsiv vabadus" ehk NATO sissetung Afganistani. Operatsiooni eesmärk oli kukutada Taliban, võita Al-Qaeda ning asutada eluvõimeline demokraatlik riik. Mõni eesmärkidest suudeti küll saavutada, kuid 2021. aastal tõmbas NATO oma väed Afganistanist välja ja Ţālebān võttis riigis võimu.


Kyriákos Ioánnou

Kyriákos Ioánnou (kreeka keeles Κυριάκος Ιωάννου; sündinud 26. juulil 1984 Limassolis) on Küprose kõrgushüppaja.


Koodi-Jaan

Ajakirjal oli 18 lehekülge. Väljaandja ja toimetaja oli Harald C. Pitsahl.

Ilmus ainult üks number. Ajakirja trükiti Tallinnas trükikojas Kiirtrükk.


Lõbusad Jutud ja Naljad

Väljaandja ja toimetaja Harald C. Pitsahl. Ajakirja trükiti Tallinnas "Karl Kabanovi" trükikojas.

Ilmus üks number.


Pavaan (Fauré)

"Pavaan" oopus 50 on prantsuse helilooja Gabriel Fauré teos, mille ta kirjutas 1887. aastal. Algselt oli see klaveripala, kuid sai tuntuks orkestriversioonis koos kooriga või ilma.

Teose rütmi aluseks on 16. sajandi õukonnatants pavaan. Sellele rajatud harmoonia ja meloodia tõusud ning mõõnad moodustavad kokku belle époque'ile omase lummava elegantsi. "Pavaan" on orkestreeritud väikesele koosseisule, kuhu kuuluvad keelpillid, kaks flööti, kaks oboed, kaks klarnetit, kaks fagotti ja kaks metsasarve. Esitus kestab tavaliselt umbes kuus minutit.


Uimastav juustumari

Uimastav juustumari (Withania somnifera) on maavitsaliste sugukonda kuuluv taimeliik.

Uimastav juustumari on levinud Lõuna-Euroopast Indiani, seal hulgas Aafrikas. Teda kasvatatakse peamiselt Indias.


Hüdrauliline salvesti

Hüdrauliline salvesti ehk hüdrauliline akumulaator on rõhu abil töötav energiasäilitusmahuti, milles kokkusurumatut hüdraulilist vedelikku hoitakse välise allika tekitatud surve all. Väliseks allikaks võib-olla vedru, ülalt alla rakenduv raskus või suruv gaas. Akumulaator võimaldab hüdrosüsteemil tulla toime ekstreemse nõudlusega, kasutades vähem võimsat pumpa, reageerida kiiremini ajutisele nõudlusele ja siluda pulseerimist. Tegu on teatud energia salvestamise seadmega. Surugaasiga salvestid, mida nimetatakse ka hüdraulilis-pneumaatilisteks salvestiteks, on kõige levinumad salvestid.


Uimastava juustumarja droog

Uimastava juustumarja droog on uimastava juustumarja kuivatatud juurtest ja lehtedest valmistatud droog.

Uimastava juustumarja juured on kantud India farmakopöasse.


Vaba riigilinn Besançon

Vaba riigilinn Besançon oli omavalitsusega linn Saksa-Rooma riigis.

Aastatel 1184–1654 oli Besançoni linn vaba riigilinn (Freie Reichsstadt), nagu vapil tänaseni näha, ja seda kutsuti Bisanz. Linn eraldati esialgu aastal 1034 Burgundia krahvkonna valitsemise alt kui vürstlik piiskopkond, kiriklik riik Saksa-Rooma riigis. Linna valitses Besançoni vürstlik peapiiskopkond, kuigi hiljem läks enamik sellest võimust linnanõukogule. Vaba riigilinn hõlmas vaid Besançoni linna Franche-Comtés, nii kontrollisid seda enamuse ajast need, kes kontrollisid ligipääsu ümbritsevatele maadele, esialgu Burgundia hertsogid ja siis Habsburgid. Lõpuks kaotas linn oma riikliku staatuse, kuid jäi vabalinnaks.


Izmir Smajlaj

Izmir Smajlaj (sündinud 29. märtsil 1993 Shkodëris) on Albaania kaugushüppaja.

2016. aasta Rio de Janeiro olümpiamängudel sai ta 21. koha (tulemus 7,72 m) ja kvalifikatsioonist edasi ei pääsenud.

2017. aasta Euroopa sisemeistrivõistlustel Belgradis võitis ta kaugushüppes isikliku rekordiga 8,08 kuldmedali. Ta tõi Albaaniale esimese kuldmedali kergejõustiku tiitlivõistluselt.

Tema isiklik rekord kaugushüppes välitingimustes on 8,03, mis on püstitatud 21. mail 2016 Elbasanis. Sisetingimustes on tema rekord 8,08, mis on püstitatud 4. märtsil 2017 Euroopa sisemeistrivõistlustel Belgradis. Tema isiklik rekord kolmikhüppes on 16,30. Kõik kolm rekordit on ühtlasi ka Albaania rekordid.


Anna Maria (Braunschweig-Calenberg-Göttingen)

Anna Maria von Braunschweig-Calenberg-Göttingen (ka Anna Maria von Braunschweig-Lüneburg; 23. aprill 1532 Münden – 20. märts 1568 Neuhausenis (praegu Gurjevsk) Königsbergi lähedal) oli sünnipärane Braunschweig-Calenberg-Göttingeni hertsoginna ning abielu kaudu Preisimaa hertsoginna.


Georgi Gretško

Georgi Mihhailovitš Gretško (vene keeles Георгий Михайлович Гречко; 25. mai 1931 Leningrad – 8. aprill 2017 Moskva) oli Nõukogude Liidu kosmonaut, pardainsener.

Ta osales kolmel kosmoselennul (Sojuz-17, Sojuz-26, Sojuz T-14) ning viibis kosmoses kokku 134 ööpäeva, 20 tundi ja 32 minutit. 20. detsembril 1977 käis ta avakosmoses.

Hiljem töötas ta kosmonaudiinstruktorina ning oli Venemaa Teaduste Akadeemia liige.

Gretško oli kahekordne Nõukogude Liidu kangelane ja kolmekordne Lenini ordeni kavaler.


Mogamed Ibragimov

Mogamed Ibragimov (aseri keeles Məhəmməd İbrahimov, makedoonia keeles Могамед Ибрагимов; sündinud 22. juulil 1974 Mahhatškalas) on avaari päritolu Põhja-Makedoonia maadleja. 1996. aasta olümpiamängudel esindas Aserbaidžaani.

Ta võistles kaalukategoorias kuni 85 kg.


Magustatud jookide maks

Magustatud jookide maks ehk limonaadimaks on maks, millega maksustatakse lisatud suhkruga jooke. Maksustavateks jookideks on tavaliselt gaseeritud joogid, gaseerimata joogid, spordijoogid ja energiajoogid.


Billungite mark

Mark ulatus Elbe jõelt Läänemereni ja Limes Saxoniaest Peene jõeni idas, laias laastus tänapäeva Ida-Holsteini, Mecklenburgi ja osaliselt Lääne-Pommeri territoorium. Saksa ekspansioon Billungite margi piirkonda oli "loomulik" ja ümberasumine "tõeline kolonisatsioon". Sellele võib vastandada Marca Geronise sõjalise okupatsiooni, Gero suurmark Billungitest lõunas.

Billungite mark moodustati aastal 936, kui Saksimaa hertsog ja Ida-Frangi kuningas Otto I tegi Hermann Billungist princeps militiae (markkrahv, sõnasõnalt "miilitsavürst"), andes talle kontrolli piiril, valitsemisega lääneslaavi obodriidi hõimude üle, sealhulgas polaabid, varnid ja vagrid, samuti redarid, tsirtsipanid ja kessinid veletite hõimuliidust ning daanid, kes korduvalt territooriumi rüüstasid. Suur osa ljutitšite ja hevellide maad asus väljaspool Hermanni mõjusfääri Marca Geronises.

Selle piirkonna slaavlased olid sageli omavahel vaenus ja nii ei tekkinud organiseeritud vastupanu. Sellest hoolimata kasutas obodriidi pealik Nakon aastal 955 võimalust ja asus liitu Hermanni vennapoegade, Saksi krahvide Wichmann II ja Ekbert Ükssilmaga nende kodutülis oma onuga. Nende avalik mäss tipnes Raxa lahingus, kus obodriidid said kuningas Otto vägedelt lõplikult lüüa.

Hermann sai oma margis üpris suure autonoomia ja mõnikord kutsuti teda "Saksimaa hertsogiks" (millist tiitlit kandis tegelikult Otto) suure võimu tõttu, mille kuningas talle, kui oma saadikule delegeeris. Idamarkide germaniseerimise killustatus viis sajanditepikkuse vaenutegevuseni; kuid katoliku kirik, "ettenägelikum, kui kroon ... kasutas kümnist koloniaalmaadel päris algusest alates".

Nagu külgnev Põhjamark, kaotati Billungite mark lõplikult pärast obodriidide ja veletite ülestõusu aastal 983.


Pikantsed nalja-anekdoodid

Pikantsed nalja-anekdoodid oli huumoriajakiri, mis ilmus 1932. aastal Viinistul sagedusega kord kuus.

Väljaandja ja vastutav toimetaja Eduard Koppel.

Kokku ilmus 2 numbrit.


Pilkenali

"Pilkenali : poliitiline pilke- ja nalja ajakiri", oli huumoriajakiri, mis ilmus 1932. aastal Tallinnas. Väljaandja H. Jõbbeda. Vastutav toimetaja oli Juhan Kruberg. Ajakirja trükiti Tallinnas trükikojas "J. ja A. Paalmann". Ilmus üks number.


Naljandid

Naljandid oli nalja- ja huumoriajakiri, mis ilmus 1933. aastal Tartus.

Ajakirja väljaandja oli R. Suudar ja vastutav toimetaja S. Eier.

Ajakirja trükiti Tartu trükikojas "K. Mattiesen". Ilmus ainult üks number.


Kratt (ajaleht, 1979)

Kratt oli väliseestlaste ajaleht, mis ilmus aastatel 1979–1988 Kanadas Torontos. Seda andis välja kirjastus "Kotkajärve Teataja / Kotkajärve komitee Kratt".

Toimetaja oli Ülo Soots. Ajaleht ilmus 1979. aastal 1 korra ja 1980–1988 igas kvartalis. Ajalehes kirjutati Eesti skautide ja väliseestlaste tegevustest Kanadas.


Clapeyroni-Clausiuse võrrand

Faasisiirdeid kirjeldav võrrand ehk Clapeyroni-Clausiuse võrrand on saksa füüsiku Rudolf Clausiuse ja prantsuse füüsiku Benoît Paul Émile Clapeyroni järgi nimetatud võrrand, mis kirjeldab katkendlikku faasisiiret kahe faasi vahel üheainsa faasi koostisosa kaudu.

Kõverjoont, mis eraldab rõhu-temperatuuri (P-T) diagrammil kahte faasi, nimetatakse teisisõnu ka binodaalkõveraks. Clapeyroni-Clausiuse võrrand annab nimetatud kõverjoone puutujale tõusu. Faasisiirdeid kirjeldava võrrandi võib esitada matemaatilisel kujul

kus \mathrm{d}P/\mathrm{d}T on kõverjoone puutuja tõus mis tahes punktis, L on latentne soojus, T on temperatuur, \Delta v on faasisiirde eriruumala muutus ning \Delta s on faasisiirde entroopia muutus.


Brittany Maynard

Brittany Lauren Maynard (19. november 1984 – 1. november 2014) oli ravimatu ajuvähiga ameerika naine, kes otsustas oma elu lõpetada "siis, kui aeg tundus õige". Ta pooldas abistatud enesetapu legaliseerimist ja propageeris selle lubamist ning temast kujunes üks tuntumaid selle liikumise eestseisjaid USA-s.


Ka Üks Minut

Ka üks minut oli huumori- ja satiiriajakiri, mis ilmus 1924. aastal Tallinnas.

Ajakirja väljaandja oli Emil Elstein ja vastutav toimetaja H. Kuuskmann.

Toimetus asus Tallinnas aadressil Pikk tänav 55-6. Ajakirja trükiti Tallinna trükikojas H. Murr & A. Toom.


Lakkvaabik

Lakkvaabik (Ganoderma lucidum), ka läikvaabik, on vaabiku perekonda vaabikuliste (Ganodermataceae) sugukonda torikulaadsete (Polyporales) seltsi kuuluv seeneliik.

Viljakeha pealt punakas, läikiv.


Elektrėnai elektrijaam

Elektrėnai Elektrijaam (ka Leedu Elektrijaam) on 1800 MW soojuselektrijaam Leedus Elektrėnais, umbes 50 km Leedu pealinnast Vilniusest lääne pool. Seda kasutab Lietuvos Energija tütarettevõte Lietuvos Elektrinė.

Jaam ehitati aastatel 1960–1972 aastaste etappide kaupa. Strėva jõele ehitati jahutusvee saamiseks pais, mis tekitas Elektrėna reservuaari. 2008. aastal oli jaamas kaheksa töökorras plokki, kus põletati maagaasi, rasket naftat ja bituumenil põhinevat kütust orimulsiooni. Orimulsiooni on imporditud Venezuelast. See oli kavandatud baasvõimsuse jaamana ja genereeris kuni 1992. aastani umbes 10 TWh elektrit aastas. Seejärel kasutati seda Leedu tagavarajaamana ja seepärast vähenes väljundvõimsus viie protsendini. 2012. aastal avati 9. plokk.

Pärast Ignalina tuumaelektrijaama sulgemist 2009. aastal sai jaamast Leedu põhiline elektrienergia allikas. Kuna jaam ei vasta Euroopa Liidu keskkonnanormidele, on parandamiseks välja pakutud mitmeid täiustusi. 2008. aasta septembris valmis suitsu väävlist eemaldamise projekt. 2007. aasta detsembris andis Leedu majandusministeerium teada uue 400 MW kombineeritud tsükliga ploki ehitamisest. Uue ploki ehituse maksumuseks hinnati 252 miljoni eurot, millest 57% pidi tulema Euroopa Liidult, 33% jaamalt ja ülejäänud 10% riiklikust Ignalina sulgemise fondist. Üheksas plokk, mis avati 2012. aastal, läks tegelikult maksma 377 miljonit eurot.

Jaam varustab ka 1962. aastal töölistele rajatud Elektrėnai linna keskküttega.

Kaks korstent kolmest on kasutusel elektripostidena.


Vaabik

Vaabik (Ganoderma) on vaabikuliste (Ganodermataceae) sugukonda torikulaadsete (Polyporales) seltsi kuuluv seeneperekond.

Perekonda kuulub umbes 50 liiki. Enamik neist elab troopikas.


Kodanik Mats

Kodanik Mats oli huumoriajakiri, mis ilmus 1926. aastal Tallinnas. Väljaandja oli Aleksander Annus ja tegevtoimetajaks oli Hendrik Saar (ps. Kivilombi Ints). Ajakirja trükiti trükikojas "Estotrükk" Tallinn, Suur-Karja 5. Ilmus üks number. Ajakirja esikaane oli joonistanud Axel Roosmann.


Elizabeth Cady Stanton

Elizabeth Cady Stanton (12. november 1815 Johnstown, New Yorgi osariik – 26. oktoober 1902 New York) oli USA sufražett, sotsiaalaktivist, abolitsionist ja üks naiste õiguste eest võitlejate juhte.

Tema dokumenti "Declaration of Sentiments" ("Õiguste ja tunnete deklaratsioon"), mis kanti ette Seneca Fallsi konverentsil 1848. aastal, peetakse sageli organiseeritud naisõiguslaste ja sufražettide liikumise alguseks USA-s. Staton oli aastail 1892–1900 National Woman Suffrage Associationi president.

Enne naiste õiguste eest kõnelemist oli Stanton aktiivne abolitsionist. Erinevalt paljudest teistest keskendus Stanton peale naiste valimisõiguse tagamise ka teistele seotud küsimustele. Ta puudutas lisaks naiste vanema- ja hooldusõigusi, varalisi õigusi, töö- ja töötuluõigusi ning lahutuse, perekonna majandusliku heaolu ja sünnikontrolli teemasid. Ta oli ka karskusliikumise toetaja.

Pärast Ameerika Ühendriikide kodusõda põhjustas Stantoni panus naiste valimisõiguse heaks naisõiguslaste seas vastuolu, kui ta koos Susan B. Anthonyga vähendas toetust Ameerika Ühendriikide põhiseaduse 14. ja 15. paranduste läbimiseks. Ta oli vastu sellele, et afroameeriklastest meestele anti õiguslik kaitse ja valimisõigus, samas kui naistele, nii valgetele kui ka mustadele, neid õigusi ei antud. Tema positsioon selles küsimuses viis kahe erineva naisõiguslaste organisatsiooni loomiseni, mis ühinesid hiljem taas ning Stanton oli selle üks juhte ligi kakskümmend aastat.

Stanton oli "Naiste Piibli" ("The Woman's Bible"), enda autobiograafia "Eighty Years and More" ning paljude naiste valimisõigusi ja muid õigusi puudutavate artiklite ja lendlehtede autor.


Lõbusad Lehed

Lõbusad Lehed oli huumoriajakiri, mis ilmus Eestis 1908. aastal. Sisuks naljajutud ja karikatuurid. Väljaandjaks oli kirjastusühisus "Edasi". Ajakiri trükiti Soomes, Viipuri trükikojas "Viipurin Uusi Kirjapaino". Enamik materjali olid nähtavasti soome keelest tõlgitud. Seda näitas nii ajakirja keeleline külg, kui illustreerijateks olid soome karikaturistid: B. H., Kari, V. Savolainen.

Ajakiri oli 28 leheküljeline ja maksis 15 kopikat. Ilmus ainult 1 number.


Kabun

Kabun ehk kohikukk on kastreeritud kukk.

Kuked kastreeritakse kabunaks enne nende suguküpseks saamist.

Kabunate liha on õrnema maitsega ja rasvasem kui kukel või kanal.


Kohvimasin

Kohvimasin on kodumasin, mis teeb kohvi jahvatatud kohviubadest kuuma vee läbijuhtimise teel. Kõige laiemalt on kasutusel filterkohvimasinad, mitmekülgsemate võimalustega aga kohviautomaadid (espressomasinad). Esimestes suundub kuum vesi kohvipurule või -pulbrile vabalt, teistes surve all. Olenevalt automatiseerituse astmest võib masin jahvatada ube ja lisada kohvile kuuma või vahustatud piima.


Pardel

Pardel on mehaaniline või elektriline raseerimisvahend. Mehaanilist pardlit ehk terapardlit tuntakse ka žiletiaparaadina (seda hakkas esimesena tootma King C. Gillette'i firma 1902. a USA-s). Algselt kasutati neis vahetatavaid kahepoolselt teritatud žiletiterasid, praegusaegsetes terapardlites on kaks või enam ühepoolset tera; need võivad olla vahetatavad, kuid levinumad on korrakasutusega raseerimisvahendid. Elektripardleid eristatakse lõikepea järgi, mis võib olla võnkuvate või pöörlevate teradega. Võnkuvate teradega lõikepeas liiguvad lõiketerad edasi-tagasi õhukese metallvõrgu all, siit ka nimetus võrkpea. Niisugust pardlit hakkas kõigepealt tootma Remington 1937. aastal; viimastel aastakümnetel on kõige tuntumad Brauni tooted. Kolmekettalise pöörleva lõikesüsteemiga pardlit toodab Philips alates 1939. aastast (kuni 2006. aastani tootemark Philishave).


Norman Greenbaum

Norman Joel Greenbaum (sündinud 20. novembril 1942 Maldenis Massachusettsi osariigis) on USA laulja ja laulukirjutaja. Tema tuntuim laul on "Spirit in the Sky", mille singlit müüdi 1969. ja 1970. aastal üle 2 miljoni eksemplari.

Ajakiri Rolling Stone asetas laulu oma kõigi aegade 500 parima laulu edetabelis 333. kohale. Ta on üks selliseid artiste, kelle kohta öeldakse ühehitimees.


Feministlik Partei (Soome)

Feministlik Partei (soome keeles Feministinen puolue) on Soomes tegutsev feministlik erakond.

Erakonna programmi keskmes on sooline võrdõiguslikkus, inimõigused ja inimeste turvalisus.

Erakond asutati 2016. aastal. Seda juhivad Katju Aro, Warda Ahmed ja Katriina Rosavaara.

2017. aasta kohalikel valimistel sai erakond Helsingis 1,5% häältest ja ühe koha volikogus.


Doctor and the Medics

Doctor and the Medics on Inglise glämmrokiansambel. Bänd sai tuntuks oma kaveriga Norman Greenbaumi laulust "Spirit in the Sky", mis jõudis 1986. aastal Suurbritannia singlimüügi edetabeli esikohale. Bänd tegutseb tänapäeval erinevates koosseisudes peamiselt teiste esinejate tribuutbändina.


Gareth Gates

Gareth Paul Gates (sündinud 12. juulil 1984 Bradfordis West Yorkshire'is) on inglise laulja ja laulukirjutaja.

Ta saavutas ITV talendisaate "Pop Idol" esimesel hooajal (2001–2002) teise koha (võitis Will Young).

Tema esitatud lauludega heliplaate on müüdud üle 3,5 miljoni eksemplari.

Ta on tuntud ka selle poolest, et aeg-ajalt ta kogeleb.


Bauhaus (ansambel)

Bauhaus oli Inglismaal Northamptonis 1978. aastal moodustatud post-punk-bänd. Bändi moodustasid Peter Murphy (laul), Daniel Ash (kitarr), Kevin Haskins (trummid) ja David J (basskitarr). Bändi algne nimi oli Bauhaus 1919 ning arv tähendas Bauhausi kunstikooli esimest tegutsemisaastat.

Bänd läks laiali 1983. aastal, kuid hiljem on aeg-ajalt taas kontsertide andmiseks kokku tulnud.


Jaan Roots (agronoom)

Jaan Roots (8. oktoober 1908 Polli vald, Pärnumaa – 27. september 1967 Tallinn) oli eesti agronoom ja mesinduse eriteadlane.


Tõde ja õigus (film)

"Tõde ja õigus" on Eesti 100. aastapäevaks valminud mängufilm, mis põhineb A. H. Tammsaare samanimelise romaani esimesel osal. Filmi stsenarist ja režissöör on Tanel Toom. Film esilinastus 20. veebruaril 2019.

Filmi kestus on kaks tundi ja 45 minutit. Rahvusvaheline versioon on kodumaisest 16 minutit lühem, kuid režissööri sõnul ei kärbitud välja midagi olulist: "Me tundsime, et see on tundmatu film Eestist tundmatute näitlejatega ning pikkus võib olla hirmutav. Me lõikasime mõned sekundid siit ja mõned sealt, kuid need polnud tähtsad kohad."

Ekraaniloo eelarve oli 2,5 miljonit eurot, millest Eesti riik andis ligi 2,2 miljonit. Filmi toetas ka ettevõtja Armin Karu. Eelarvest umbes viiendik kulus dekoratsioonidele.

11. aprillil 2019 ületas mängufilm veerand miljoni kinokülastaja piiri. Sellele kuulub ka avanädalavahetuse vaadatavuse rekord 51 239 vaatajaga ja avanädala rekord 90 550 kinokülastajaga. Vähem kui kuu ajaga kinos jõudis filmi kassatulu üle miljoni euro ning film sai kõigi aegade vaadatuimaks Eesti filmiks. Kokku kogus film 2019. aastal 267 588 kinokülastust ja teenis 1,55 miljonit eurot kassatulu.

Eesti kriitikute vastukaja on olnud valdavalt positiivne.

Eesti Filmiajakirjanike Ühing valis "Tõe ja õiguse" 2019. aasta parimaks filmiks, andes sellele Eesti vanima filmiauhinna Neitsi Maali. Film pääses parima võõrkeelse filmi Oscari eelvalikusse ja pälvis Satellite Awardi rahvusvahelise mängufilmi kategoorias.

2019. aasta 26. maist 15. septembrini oli "Tõe ja õiguse" võttepaigas Võrumaal Vastse-Roosa külas avatud 12-hektarine külastuskeskus Filmi Vargamäe.


We've Got a Fuzzbox and We're Gonna Use It!!

We've Got a Fuzzbox and We're Gonna Use It!! (ka Fuzzbox) on Inglise alternatiivroki ansambel. Naiskvarteti moodustasid 1985. aastal Birminghamis Vix (Vickie Perks), Magz (Maggie Dunne), Jo Dunne ja Tina O'Neill. Bändi nimi lühenes Fuzzboxiks nende esimese USA-s avaldatud albumi jaoks.

Bänd läks laiali 1990. aastal, kuid on kokku tulnud kontsertide andmiseks 2010. ja 2015. aastal, seda aga viieliikmelisena ja ilma trummar Tina O'Neillita.

Bändi kitarrist Jo Dunne suri 2012. aastal 43-aastaselt vähki 6 nädalat pärast selle diagnoosimist.


Nina Hagen

Nina Hagen (õieti Catharina Hagen; sündinud 11. märtsil 1955 Ida-Berliinis Saksa DV-s) on Saksa laulja, laulukirjutaja ja näitleja.

1976. aasta detsembris asus ta elama Lääne-Saksamaale. Teda kutsutakse ka pungi ristiemaks ja vanaemaks.


Perekop

Alev asub samanimelise ajaloolise linna kohal ja allub Krimmi Autonoomse Vabariigi Armjanski linnavalitsusele. Perekop on Krimmi ja Armjanski rajooni üks põhjapoolsemaid paikkondi, kust on 6 km (piki maanteed) rajoonikeskuses asuva lähima raudteejaamani. Alevi keskkoha kõrgus merepinnast on 14 m ja 2014. aastal toimunud Ukraina rahvaloenduse andmeil oli Perekopi elanike arv 919.


DC Talk

DC Talk (stiliseeritult dc Talk) on kristlikku räppi ja rokkmuusikat tegev Ameerika Ühendriikide trio.

2000. aastal ilmus EP "Solo", millel oli igalt bändiliikmelt kaks soolopala ja ühine kaver U2 laulust "40". Pärast seda EP-d on bänd määramata pikkusega pausil ja bändi liikmed teevad soolokarjääri. Bänd ei ole kunagi teatanud ei laialiminekust ega ka uuesti kokkutulemisest.

Ansambel on võitnud 4 Grammy auhinda parima rokk- või gospelalbumi eest.


Kuntagani mõis

Kuntagani mõis (ka Kuntaugani mõis) oli mõis Venemaa keisririigis Simferopoli maakonnas Tauria kubermangus Krimmis.

1882. aastal ostsid eesti asunikud (Krimmi eestlased) Johann Köleri osalusel Kuntagani mõisa. Mõisa pindala oli 6310 tiinu (umbes 6941 ha) ja mõisa hind oli 271 362 rubla. Maa hinnaks oli kokku 213 000 rubla, millest 90 000 rubla oli antud Hersoni Põllupanga laenusumma, millest pidid ostjad tasuma kohe 24 000 rubla ja kaheksa kuu pärast veel 50 000 rubla, kuna 109 000 rubla jäi võlana 6%-ga kaheksa aasta jooksul tasuda.

Kölerile ja sealsetele asunikele käis mõisa ostmine üle jõu ning Köleril ei õnnestunud 30 000 rubla laenu saada ka Eesti Aleksandrikooli kapitalist. 1889. aastal läks mõis oksjonile, asunike maksevõimekust mõjutas Krimmis aset leidnud ikaldus aastatel 1889–1897.


Anyone of Us (Stupid Mistake)

"Anyone of Us (Stupid Mistake)" on inglise poplaulja Gareth Gatesi laul tema debüüt-stuudioalbumilt "What My Heart Wants to Say". Laulu autor on Nik Kershaw.

See anti singlina välja 8. juulil 2002. Lugu jõudis Briti singlite edetabelis UK Singles Chart esikohale..

Laul on saadaval allalaaditavana, singlina ning muusikavideona, mis filmiti Veneetsias.


Tegevtoimetaja

Tegevtoimetaja on ajakirjandusväljaande toimetuse liige, kes korraldab väljaande igapäevast tööd. Tegevtoimetaja ülesannete seas võib olla ka määrata lugude jaotus lehekülgedele, kärpida laotud lugusid.


Vastutav toimetaja

Vastutav toimetaja on ajakirjanduses isik, kes vastutab väljaande sisu eest, et see oleks kooskõlas asjakohaste seadustega.

Vastutav toimetaja on tehniline, mitte loominguline töötaja.


Kaastoimetaja

Kaastoimetaja ehk abitoimetaja on ajakirjanduses isik, kes abistab toimetajat. Kaastoimetaja võib näiteks toimetaja juhtimisel tõlkida tekste, kirjutada ümber käsikirju, suhelda välisautoritega.

Eesti ajakirjanduses on kaastoimetaja nimetust kasutatud eelkõige 1870. ja 1880. aastatel, kui väljaande toimetamisega tegeles harilikult kaks inimest [(vastutav) toimetaja ja kaastoimetaja].

Eesti ajakirjanduses oli esimene kaastoimetaja Lydia Koidula, kes aitas toimetada oma isal Johann Voldemar Jannsenil Perno Postimeest ja Eesti Postimeest.


Kaastööline

Kaastööline ehk korrespondent on ajakirjanduses isik, kes pole ajakirjandusväljaande (ajalehe, ajakirja, raadiojaama, telekanali jne) toimetuse liige (koosseisuline töötaja), ent teeb väljaandele kaastööd. Kaastöölise kaastöö võib olla juhuslik (kirjutab siis, kui tahab) või järjepidev (nt ta on sõlminud kokkuleppe teha kaastööd teatud regulaarsusega).

Ajakirjandusliku kaastöö autor saab väljaandes avaldatud tekstide või tele- või raadiosaatelõikude või saatejuhtimise eest tasu, tavaliselt honorari.


Balti Arhiiv

Balti Arhiiv on arhiiv Rootsis Stockholmis, kuhu on kogutud materjale eestlaste, lätlaste ja leedulaste tegevuse kohta Rootsis. Arhiiv asutati 1966.

Arhiivi juhataja oli kuni 1999 Kalju Lepik. Arhiivi juhatuse esimees oli alates 1978 Ago Pärtel ja alates 1995 Aino Lepik von Wirén.

Suur osa arhiivi materjalidest on deponeeritud Rootsi Riigiarhiivi.


Meie Matsi tähtraamat

"Meie Matsi tähtraamat" oli raamatkalender, mis hakkas 1907. aastast (1908 aasta kalender) igal aastal ilmuma üks kord aastas kuni 1939. aastani (1940 aasta kalender). Kokku ilmus 33 aastakalendrit. Väljaandjaks oli kirjastused Teadus, Meie Mats toimetus, Vaba Maa ja Jakob Ploompuu kirjastused.


Vahtralised

Vahtralised (Aceraceae) on taimesugukond seebipuulaadsete (Sapindales) seltsist.

Sugukonda kuulub kaks kuni neli perekonda umbes 120 liigiga. Peamiselt on need puud või põõsad.

Hiljem on vahtraliste sugukond liidetud sugukonnale seebipuulised (Sapindaceae).

Sellesse sugukonda kuulub perekond vaher (Acer).


Einike Soosaar

Einike Soosaar (sündinud 10. novembril 1970 Tallinnas) on eesti tekstiilikunstnik, disainer ja kujundaja.


Balti Humanistlik Ühing

Balti Humanistlik Ühing (rootsi keeles Baltiska Humanistiska Förbundet) Balti riikide ühine abistamisorganisatsioon, mis asutati 1943 Rootsis.

Ühing tegeles ka kirjastamisega. 1945-1949 andis ühing välja ajakirja The Baltic Review. 1947-1989 andis ühing koos Eesti Rahvusfondiga välja bülletääni Newsletter from behind the Iron Curtain. 1946 asutas ühing kirjastuse Eesti Raamat.

Ühingut on juhtinud teiste seas Richard Indreko, Nikolai Kaasik, Roland Härm, Evald Uustalu, Helmut Hagar.


A-pool ja B-pool

A-pool ja B-pool on kiirusega 78, 45 või 33⅓ pööret minutis keerleva heliplaadi (singlite, EP-de või LP-de) kaks poolt.

A-pool oli enamasti mõeldud laulule, mida reklaamib artist, produtsent või plaadifirma lootuses, et seda hakatakse mängima raadiotes, et sellest saaks hitt. Plaadi B-poolde suhtuti aga erinevalt: mõnel puhul oli sealne materjal samal tasemel nagu A-poolelgi, mõnel puhul aga võis seal olla hoopis mõni instrumentaalpala, mida vaevalt ükski raadiojaam esitaks.

Digitaalajastu CD-de ja allalaaditava muusika oludes pole enam mõtet rääkida heliplaadi kahest poolest, aga mõisteid kasutatakse endiselt. Nüüd tähendab B-pool enamasti singlile lisatud boonuslugusid.


Titanic (täpsustus)

"Titanic", 1943. aasta film "Titanic", 1956. aasta film "Titanic", 1997. aasta film "Titanic", 1996. aasta minisari "Titanic", 2012. aasta minisari

Titanic, Norra ansambel


The Kumars at No. 42

"The Kumars at No. 42" (aastal 2014 "The Kumars") on Suurbritannia meelelahutuslik telesaatesari. Saatesari võitis Emmy auhinna aastail 2002 ja 2003 ning Peabody auhinna aastal 2004. Sarja tehti aastail 2001–2006 kokku 7 hooaega ja 52 osa ning 2014. aastal 6 osa. Eetris oli sari kanalitel BBC Two (2001–2004), BBC One (2005–2006) ja Sky1 (2014). Sarja tootis Hat Trick Productions.

Sarja peategelasteks on Londonis Wembley linnaosas elav india perekond. Peres on Madhuri ja Ashwin Kumar (osatäitjad Indira Joshi ja Vincent Ebrahim), nende täiskasvanud poeg Sanjeev (Sanjeev Bhaskar) ja Sushila, Sanjeevi vanaema, keda tavaliselt kutsutakse Ummiks (Meera Syal).

Sarja tegelased teevad kaasa 2003. aastal avaldatud Comic Reliefi heategevuslikul singlil "Spirit in the Sky", mida esitab Gareth Gates. Singel jõudis Briti singliedetabelis esikohale ning seda müüdi enam kui 550 000 eksemplari.


Uhkus

Uhkus on sissepoole suunatud emotsioon, millel on erineva varjundiga tähendusi. Negatiivse varjundiga uhkus viitab inimese rumalalt rikutud arvamusele kellegi väärtusest, seisundist või saavutustest. Seda inimest kutsutakse uhkustajaks või ülbitsejaks. Positiivse varjundiga uhkus viitab inimese seotusele ta enda või kellegi teise inimese või grupi inimeste valikute ja tegudega, mis tulenevad uhkustundest, mis on sõltumatu inimesest endast, kuid sisaldab kuuluvustunnet.

Filosoofid ja sotsiaalpsühholoogid on täheldanud, et uhkus on keeruline emotsioon, mis vajab enesetunnetuse arendamist ja oskust näha erinevusi (näiteks et uhkus erineb õnnest ja rõõmust), kuulates teisi inimesi. Mõned sotsiaalpsühholoogid eristavad mitteverbaalseid uhkuseväljendusi kui automaatselt tajutavaid signaale kõrgema sotsiaalse staatuse kohta. Kuid uhkust võib ka defineerida kui madalat tõega mittenõustumist. Üks vanaaegne uhkuse definitsioon pärineb Augustinuselt: "armastus enda oivalisuse vastu". Sarnaselt defineeris ka Meher Baba: "Uhkus on konkreetne tunne, mille kaudu egoism avaldub."

Uhkust nähakse mõnikord rikutuse või vastupidi – voorusena. Kuigi mõned filosoofid nagu Aristoteles (ja George Bernard Shaw) pidasid uhkust (kuid mitte ülbust) sügavaks vooruseks, siis mõned religioonid pidasid uhkust pettusega seotud patuks, nagu on väljendatud Õp 11:2 Vana Testament. Kristluses on uhkus üks seitsmest surmapatust. Uhkus võib avalduda kõrgemas arvamuses ühe rahva (rahvuslik uhkus) ja rahvuse (etniline uhkus) kohta.


Broadway (teater)

Broadway on teatrite ja meelelahutuse piirkond Ameerika Ühendriikides New Yorgis Manhattanil. Piirkond on ulatuslik ja asub mõtteliselt 40th ja 54th Streeti vahel, teistpidi on piirideks Sixth ja Eighth Avenue. Piirkonda läbib diagonaalselt Broadway. Suur osa teatreid paikneb samanimelise tänava ääres või selle lähistel.

Broadway teatripiirkonna (Theater District) all peetakse silmas just suuri teatreid, mille saalides on vähemalt 500 istekohta, aga tavaliselt märksa rohkem (1000–2000 või enam). Need teatrid moodustavad omakorda Broadway Liiga ehk suurte teatrite esindusorganisatsiooni, mille liikmete seas on teatrimajade omanikke, lepingupartnereid, produtsente, samuti kõikvõimalike kaupade ja teenuste pakkujaid, mida teater oma tööks vajab jne. Organisatsioon loodi 1930. aastal.

Broadway hakkas teatrisektorit meelitama alates 19. sajandi keskpaigast. 1925. aastal paiknes Broadway tänava ääres umbes 80 teatrit, tänapäevaks (2020) on neid alles 41.

Broadway teatrid ei ole repertuaariteatrid, vaid igas teatris mängitakse sama lavastust kuuel päeval nädalas. Etendusi on nädalas kokku kaheksa. Kahel päeval on ka lõunased etendused ehk matineed, tavaliselt kolmapäeval või laupäeval ning pühapäeval. Esmaspäev on Broadwayl puhkepäev, kuid see ei pruugi kehtida Off-Broadway või Off-Off-Broadway lavastuste puhul. Suurtest muusikalidest on kõige kauem Broadwayl katkematult repertuaaris püsinud "Ooperifantoom", mille esietendus oli 1988. aastal. Järgnevad "Chicago", "Lõvikuningas", "Kassid", "Wicked", "Hüljatud" jne.


Ventspilsi Rahvusvaheline Raadioastronoomiakeskus

Ventspilsi Raadioastronoomiakeskus (Ventspils Starptautiskais radioastronomijas centrs – VIRAC) on endine Nõukogude Liidu signaalluure jaam Lätis Läänemere rannikul, 30 km Ventspilsist põhjas Ance vallas Irbene külas. Keskus oli salastatud kuni Läti taasiseseisvumiseni 1991. aastal. Pärast Nõukogude armee taandumist 1994. aastal võttis selle üle Läti Teaduste Akadeemia. Seejärel on kaks allesjäänud raadioteleskoopi parandatud.


Tammemäe järv (Viljandimaa)

Tammemäe järv (ka Pirmastu paisjärv) on paisjärv Sakala kõrgustiku keskosas, Viljandi maakonnas Viljandi vallas Viisuküla külas.

Järve pindala on 1,8 ha, valgla pindala 1 km², kõrgus merepinnast 89,5 m ja kaldajoone pikkus 969 m. Järves asub üks saar pindalaga 0,23 ha. Järv kuulub Lääne-Eesti vesikonda ja Pärnu alamvesikonda. Järv pole avalik ega avalikult kasutatav veekogu.


Józefi tamm

Józefi tamm ehk Józef on Poolas Podkarpacie vojevoodkonnas Wiśniowas kasvav harilik tamm. Tema eluiga on 650 aastat.

Tamm Józefi minevik seondub tema kasvukohaga – Mycielski perekond olevat paiga ilust nii võlutud, et ostis sinna mõisa. Teise maailmasõja ajal olevat Józefi juures pelgupaiga leidnud üks natside eest varjuv juudi perekond.

Józefi pilt on trükitud ka Poola 100-zlotisele rahatähele. Tänapäeval külastavad tamme paljud huvilised ning seda kujutatakse fotodel ja maalidel.

Võistluses Euroopa aasta puu valiti Jósef 17 597 häälega Euroopa aasta puuks 2017 (temale järgnes 16 203 häälega Brimmoni tamm Walesis).


Ilmumisaasta

Ilmumisaasta on teaviku ilmumisaja aastanumber. Ilmumisaasta märgib aega, kui teavik jõudis esimest korda müüki.

Kui teavikul ilmumisaasta puudub või seda pole olnud võimalik kindlaks teha, siis bibliograafiakirjes märgitakse seda lühendiga s.a. (ladinakeelsest fraasist sine anno).


Tammekoor

Tammekoor (Quercus cortex) on droogide koondnimetus, mitmete tamme perekonda liigitatud taimede, sh hariliku tamme, tüvelt ja okstelt korjatud ja kuivatatud koorele, mida tarvitatakse ravi otstarbel.

Hariliku tamme koor on kantud Euroopa farmakopöasse ja tema tanniinide sisaldus peab olema vähemalt kolmeprotsendiline. Mitmel pool maailmas on droogiallikateks ka kivitamm (Quercus petraea) ja karvane tamm (Quercus pubescens).

Droogiks kogutakse noorte tammede ja okste peegelkoort varakevadel, mahlade liikumise ajal. Sukana maha tõmmatud koort kuivatatakse päikese käes (7–10 päeva) või kunstlikus soojuses. Tamme koort soovitatakse koguda ettevaatlikult: kooreta jäänud oks on määratud hukule ja õigem oleks need puult ära lõigata. Kuid igalt puult ja igal pool seda muidugi teha ei tohi.

Droogina käsitletakse kuni 30 cm pikkusi sukki või kuni 3 mm sileda välispinnaga või läikivaid kooretükke.


VH1's 100 Greatest One-Hit Wonders

"VH1's 100 Greatest One-Hit Wonders" oli telekanalis VH1 2002. aastal eetris olnud edetabelisaade, milles seati tabelisse Ameerika Ühendriikide ühehitistaare. Saadet juhtis William Shatner.

Tabelis on loetletud muusikuid, kellel muust rahvusvahelisest tuntusest hoolimata on Ameerika Ühendriikides olnud vaid üks muusikahitt. Nii ei peaks tabelis olema a-ha ja Nena, kellel on selja taga pikk ja edukas karjäär. Wayne Janciki kriteeriumite järgi ei peaks tabelis olema a-ha, Falco, Vanilla Ice ja Gerardo, kuna neil kõigil on lisaks ühele suuremale hitile olnud veel laule Billboardi edetabeli esikahekümnes. Ka Los Del Riol on olnud kaks Top 40 hitti, kuid need mõlemad on olnud "Macarena" erinevad versioonid.

"Macarena" – Los Del Rio (1993) "Tainted Love" – Soft Cell (1982) "Come on Eileen" – Dexys Midnight Runners (1982) "I'm Too Sexy" – Right Said Fred (1991) "Mickey" – Toni Basil (1982) "Who Let the Dogs Out?" – Baha Men (2000) "Ice Ice Baby" – Vanilla Ice (1990) "Take on Me" – a-ha (1985) "Rico Suave" – Gerardo (1990) "99 Luftballons" – Nena (1984) "You Light Up My Life" – Debby Boone (1977) "Baby Got Back" – Sir Mix-A-Lot (1992) "The Hustle" – Van McCoy (1975) "Groove Is in the Heart" – Deee-Lite (1990) "96 Tears" – ? & The Mysterians (1997) "Rapper's Delight" – Sugarhill Gang (1980) "We're Not Gonna Take It" – Twisted Sister (1984) "Nothing Compares 2 U" – Sinead O'Connor (1990) "In-A-Gadda-Da-Vida" – Iron Butterfly (1968) "She Blinded Me With Science" – Thomas Dolby (1983) "Cars" – Gary Numan (1980) "Play That Funky Music" – Wild Cherry (1976) "All My Life" – K-Ci & JoJo (1997) "Whip It" – Devo (1980) "Too Shy" – Kajagoogoo (1983) "Stumblin' In" – Chris Norman & Suzi Quatro (1978) "Pop Muzik" – M (1979) "It Takes Two" – Rob Base & DJ E-Z Rock (1988) "Pass the Dutchie" – Musical Youth (1983) "Seasons in the Sun" – Terry Jacks (1974) "Unbelievable" – EMF (1991) "Hot, Hot, Hot" – Buster Poindexter (1987) "Got to Be Real" – Cheryl Lynn (1979) "Afternoon Delight" – Starland Vocal Band (1995) "Bitch" – Meredith Brooks (1997) "Turning Japanese" – The Vapors (1980) "I Melt With You" – Modern English (1984) "Me And Mrs. Jones" – Billy Paul (1972) "Bitter Sweet Symphony" – The Verve (1997) "In a Big Country" – Big Country (1983) "Relax" – "Frankie Goes to Hollywood" (1985) "Hot Child in the City" – Nick Gilder (1978) "How Do You Talk to an Angel?" – The Heights (1992) "Rock Me Amadeus" – Falco (1984) "Lovefool" – The Cardigans (1996) "Don't Worry Be Happy" – Bobby McFerrin (1988) "Rock And Roll (Part 2)" – Gary Glitter (1972) "True" – Spandau Ballet (1983) "Turn the Beat Around" – Vicki Sue Robinson (1976) "I Touch Myself" – Divinyls (1990) "I'm Gonna Be (500 Miles)" – The Proclaimers (1989) "Genius of Love" – Tom Tom Club (1982) "Somebody's Watching Me" – Rockwell (1984) "Makin' It" – David Naughton (1979) "It's Raining Men" – The Weather Girls (1983) "Lovin' You" – Minnie Riperton (1975) "Smokin' in the Boys Room" – Brownsville Station (1973) "What Is Love" – Haddaway (1993) "867-5309 - Jenny" – Tommy Tutone (1981) "More More More" – Andrea True Connection (1975) "Round And Round" – Ratt (1984) "The Future's So Bright, I Gotta Wear Shades" – Timbuk 3 (1986) "Jump Around" – House of Pain (1992) "You Get What You Give" – New Radicals (1999) "In My House" – Mary Jane Girls" (1985) "Mambo No. 5 (A Little Bit Of...)" – Lou Bega (1999) "Epic" – Faith No More" (1990) "A Girl Like You" – Edwyn Collins" (1994) "Funkytown" – Lipps, Inc. (1980) "The Night the Lights Went Out in Georgia" – Vicki Lawrence (1973) "How Bizarre" – OMC (1997) "Maniac" – Michael Sembello (1983) "Convoy" – C.W. McCall (1975) "Rebirth of Slick (Cool Like Dat)" – Digable Planets (1993) "I've Never Been to Me" – Charlene (1977/1982) "We Don't Have to Take Our Clothes Off – Jermaine Stewart (1986) "What I Am" – Edie Brickell & New Bohemians (1986) "Mmm Mmm Mmm Mmm" – Crash Test Dummies (1993) "Puttin' on the Ritz" – Taco (1983) "Cum on Feel the Noize" – Quiet Riot (1983) "Just a Friend" – Biz Markie (1997) "I Know What Boys Like" – The Waitresses (1982) "Safety Dance" – Men Without Hats (1983) "You Gotta Be" – Des'ree (1995) "Spirit in the Sky" – Norman Greenbaum (1969) "Bust a Move" – Young MC (1989) "Don't Leave Me This Way" – Thelma Houston (1976) "Barbie Girl" – Aqua (1997) "Achy Breaky Heart" – Billy Ray Cyrus (1992) "Don't Wanna Fall in Love" – Jane Child (1990) "Electric Avenue" – Eddy Grant (1983) "Heart And Soul" – T'Pau (1987) "Don't Give Up on Us" – David Soul (1993) "What's Up" – 4 Non Blondes (1992) "Harper Valley P.T.A." – Jeannie C. Riley (1968) "I Want Candy" – Bow Wow Wow (1982) "Whoomp! (There It Is)" – Tag Team (1993) "Two of Hearts" – Stacey Q (1986) "No Rain" – Blind Melon (1993) "Kung Fu Fighting" – Carl Douglas (1974)


Pärnu Linna Kõrgem Tütarlastekool

Pärnu Linna Kõrgem Tütarlastekool oli tütarlastekool Pärnus. Kool oli Pärnu Koidula Gümnaasiumi eelkäijaks.


Barbie Girl

"Barbie Girl" on Taani-Norra popmuusikaansambli Aqua esitatud laul.

"Barbie Girl" anti välja singlina 14. mail 1997 ja laul on ka albumil "Aquarium".


Sandinism

Sandinism on Nicaragua vasakpoolse suunitlusega poliitiline liikumine. Nende ideoloogia oli aastakümneid kommunistlik ja rahvuslik ning nad seisavad Ladina-Ameerika ühtseks piirkonnaks liitmise eest. Sandinismi liikmeid ja pooldajaid kutsutakse sandinistadeks.

Nicaragua marksistlik-leninliku revolutsioonilise partisaniliikumise üldnimi tuli kasutusele kui 23. juulil 1961. aastal Tegucigalpas radikaalselt meelestatud ja Kuuba revolutsioonist vaimustunud noored asutasid Sandinistliku Rahvavabastusrinde (Frente Sandinista de Liberación Nacional, FSLN). FSLN nimetus väljendas lugupidamist 1920.–30. aastatel Nicaragua ülestõusu ja partisaniliikumist juhtinud Augusto César Sandinole.

Esialgu kuulus FSLN-i kolmesalgalisse partisanirühma ligi 60 inimest, keda juhtisid revolutsioonilise liikumise teoreetik ja professor Carlos Fonesca Amador, jurist ja sõjaväelane Tomás Borge Martínez ning kolonel Santos López, kes oli juhtinud Somoza armee noorukite rühma. 1975. aastal ühines FSLN-ga Kuubal emigratsioonis olnud José Daniel Ortega Saavedra, kes juba 15-aastaselt tegutses revolutsionäärina, oli korduvalt vahi alla võetud ning kandis aastatel 1967–1974 karistust pangaröövis süüdistatuna Managua vanglas. Pärast vabanemist emigreerus Kuubale, kuid tuli 1976. aastal salaja Nicaraguasse tagasi ning tõrjus sandinistliku liikumise senised juhid Borge ja Fonesca kõrvale. Kuna oli saanud Kuubal vastava ettevalmistuse, asus juhtima relvastatud revolutsioonilist võitlust saades majandus- ja relvaabi Nõukogude Liidust.

FSLN võitles juba alates 1961. aastast Anastasio Somoza Debayle perekonna diktatuuri vastu. Võit tuli 19. juulil 1979. Moodustati 5-liikmeline Rahvusliku Taassünni Valitsushunta (Junta de Gobierno de Reconstrucción Nacional). Võitlust Somoza režiimi vastu hakatigi nimetama sandinistlikuks revolutsiooniks.

Sandinistlik Vabastusrinne oli võimul 1979. aastast 1990. aastateni, 1981. aastast Daniel Ortega ja tema juhitud Nicaragua Sotsialistide Partei (Partido Socialista Nicaraguense, PSN) mõju all. Ortega valiti 1981. aastal FSLN-i valitsushunta koordinaatoriks ja 1984. aastal Nicaragua presidendiks. Selleks ajaks oli FSLN muutunud massiorganisatsiooniks ning kontrollis sõjaväge, politseid, riigi sise- ja välispoliitilist ideoloogiat ning üldist majandusstrateegiat. 1990. aasta valimised sandinistid kaotasid ja jäid opositsiooni kuni 2006. aastani.

Alates 2007. aastast on sandinistid taas võimul Ortega juhtimisel, kes on aga radikaalselt muutnud oma retoorikat. Ortega ja sandinistid on loobunud marksistlik-leninlikust ideoloogiast. Ortega kahetses avalikult 1980. aastatel viljeletud marksistlikku majanduspoliitikat ja ideoloogia viljelemise pärast. Ta on aktsepteeris katoliiklikud traditsioonid ja patriarhaalseid väärtusi. Ortega on avaldanud toetust "ausale ettevõtlusele". Sandinistid viljelevad sotsiaaldemokraatlike elementidega riigivalitsemise põhimõtteid. Pööratakse tähelepanu rahva haridustaseme tõstmisele, eluea pikendamisele, puudust kannatavate inimeste abistamisele, tervishoiusüsteemi arendamisele ja tööpuuduse vähendamisele. Opositsioon nimetab seda danielismiks Ortega eesnime järgi.

Ortega on tasapisi hoolitsenud ka selle eest, et kontroll Nicaragua poliitilise olukorra ja majanduselu üle oleks täielikult FSLN-i ja tema perekonna käes. 2007. aastal tapeti saladuslikel asjaoludel 20 FSLN-i leppimatut vastast. 2009. aastal muutis Nicaragua Ülemkohus ära konstitutsiooni sätte, mis määras, et üks kodanik võib olla presidendiametis vaid viis aastat. Ortega abikaasa Rosario Murillo on asepresident, FSLN-i pressisekretär ning valitsuse ideoloogia ja propaganda kuraator.


Jalgat

"Jalgat" (ersa keeles Я́лгат 'sõbrad') on Uljanovski oblastis kord kuus ilmuv ersa- ja venekeelne ajaleht, mis esindab soome-ugri omariikluseta põlisrahvaste rahvuskeelset ajakirjandust Venemaal. Ta asutati 2001. aasta juulis kuberneri Vladimir Šamanovi korraldusel ja esimene väljaanne ilmus 20. oktoobril 2001. Ajalehe peatoimetaja ja direktor on Tatiana Miganova.

Uljanovski piirkonnas elab üle 100 rahvuse, kellest mordvalasi ehk ersasid ja mokšasid on rohkem kui 50 tuhat inimest. Mordvalased koos maridega on ühed rohkearvulisemad soome-ugri rahvad Venemaal. Ajaleht "Jalgat" edastabki tugeva vene mõju all olnud ersa ja mokša rahvaste ajalugu ja traditsioone, tutvustab traditsioonilist elukäiku ja -keskkonda, rahvakombeid ja -kultuuri ning räägib soome-ugri rahvaste emakeele ja kultuuri taassünniga seotud probleemidest, kaasaegsetest võimalustest ja üritustest. Ajaleht jälgib sündmusi Uljanovski paljurahvuselises piirkonnas ja materjali ettevalmistamisel korraldab tellijatega kohtumisi. Ajaleht peab ersa-mokša ühiskonna ja kultuuri mõjutajateks vene bõliinakangelast Ilja Murometsa, Moskva ja kogu Venemaa patriarhi Nikonit, kirjanikku Fjodor Gladkovi, skulptorit Stepan Erziat, ajaloolast Vassili Kljutševskit, rahvalaulikut Lidia Ruslanovat, näitlejat Oleg Tabakovi jne.


Poola-Türgi sõda (1672–1676)

Poola-Türgi sõda (1672–1676) ehk Teine Poola-Türgi sõda oli sõda Poola-Leedu ja Osmanite riigi vahel, mida Eesti ajalookirjutuses loetakse osaks Suurest Türgi sõjast. Poola-Leedu poolel osalesid sõjas ka Valahhia vürstiriik ja Paremkalda-Ukraina kasakad, Osmanite poolel Krimmi khaaniriik ja Petro Dorošenko hetmanaati kuuluvad kasakad.

Sõda algas jaanuaris 1672 Osmanite sultani sõjakuulutusega ja lõppes 1676. aastal Poola-Leedule ebasoodsa Żurawno rahuga, millega Poola-Leedu pidi loovutama Osmanite riigile Podoolia koos selle pealinna Kamienec Podolskiga.


Jaime Bayly

Jaime Bayly Letts (sündinud 19. veebruaril 1965 Limas) on kõmuline Peruu kirjanik, saatejuht ja ajakirjanik.

Tema karjäär algas televisioonis 1983. aastal. Tema töö oli intervjueerida kuulsusi ja poliitikuid. Talle on omane otsekohene, kuid kohati lugupidamatu ja terav stiil. Ta sai ruttu tuntuks, sest vaatamata noorele eale oli ta Peruu poliitika hea asjatundja. Bayly on saanud kolm Emmyt panuse eest USA saadetes. 1994. aastal hakkas ta kirjanikuks ja avaldas mitu romaani. Need teosed on hedonistlikud ja biograafilised. Tema raamatutest on tehtud ka kaks filmi.


Graafiline betoon

Graafiline betoon on pesubetooni eriliik.

Fassaadi kaunistamiseks mõeldud muster trükitakse betooni tardumist aeglustava ainega erilisele kilematerjalile meetodiga, mis on ligilähedane siiditrüki tehnikaga. Saadud mustriga kile asetatakse betoonitööstuses kasutatava spetsiaalse vormi põhja ning sellele valatakse tavaline või dekoratiivbetoon. Pärast betoonpaneeli lahtirakestamist jääb tänu tardumist aeglustava aine mõjule vastav osa betoonpaneeli pealmisest kihist kuni paari millimeetri sügavuseni kivinemata. Betoonikiht, mis pole ära kivistunud, eemaldatakse survepesuga ning alles jääb betoonis kasutatud täiteaine ehk pesubetoon. Tardumisaeglustiga katmata kohtades jääb nähtavale sile betoon- ehk vormipind. Pesu- ja vormipinna tekstuuri erinevusest tulenevat erinevust on võimalik paremini nähtavaks muuta, kasutades betoonis eri värvusega tsemendikivi ja täiteainet. Selle tulemusel joonistubki betooni pinnale soovitud muster või kujutis. Valikuvõimalused on piiramatud: alates lihtsatest, tavalistest mustritest, lõpetades spetsiifiliste, spetsiaalselt tellija kavandi või foto põhjal loodud mustritega.

Graafilist betooni valmistatakse elemenditehastes. Monoliitvalu puhul ei ole see meetod sobilik. Graafiline betoon annab võimaluse kujundada stiilseid ja kõrgekvaliteedilisi betoonelementide ja plaatide pindu. Kõige enam kasutatakse graafilist betooni fassaadidel, vaheseintel, müüridel, betoonplaatidel ja sisekujunduselementidel. Graafiline betoon ei esita erinõudeid betoonimassile. Võimalusel soovitatakse kasutada valgest tsemendist aluspinda kergpesuks, mis tagab parima tulemuse. Graafilise betooni tehnoloogia on vabalt elemenditehaste kasutuses.


Leemet

Leemet on vanem eesti mehenimi. Leemet on tuletatud nimest Clemens, mis tähendab "helde", "lahke".

2018. aasta 1. jaanuari seisuga oli Eestis eesnimi Leemet 20 mehel.


Sara Stridsberg

Sara Brita Stridsberg (sündinud 29. augustil 1972 Solnas Stockholmi läänis) on rootsi kirjanik, publitsist ja tõlkija. Endine Rootsi Akadeemia liige.

Ta on avaldanud romaane (esikromaan ilmus 2004. aastal), näidendeid ja publitsistikat. Ta on tõlkinud Valerie Solanast. 2010. aastal töötas ta Berliini Vabas Ülikoolis külalisprofessorina.

2016. aastal valiti ta Gunnel Vallquisti surma tõttu vabaks jäänud Rootsi Akadeemia 13. toolile. Ta oli vanuselt akadeemia 18-liikmelises koosseisus noorim. 27. aprillil 2018 astus ta protesti märgiks akadeemia liikme kohalt tagasi. Sellega näitas ta solidaarsust Sara Daniusega.


Balti Komitee

Balti Komitee oli poliitiline koondis, mis asutati 1943 Rootsis. Komitee ülesannete seas oli avalikkusele teavitada NSV Liidu ja Saksamaa okupatsioonide tehtud ülekohtust Baltimaade rahvaste vastu.

Komitee juhatusse kuulusid teiste seas August Rei ja Harald Perlitz.

Komitee andis välja bülletääni "Balt-Press" ja seeriat "Brännande östersjöproblem".


Tamme-äkksurm

Tamme-äkksurm (inglise keeles sudden oak death) on paljudel taimedel esineda võiv ohtlik seenhaigus, mida põhjustab Phytophthora ramorum.

Haiguse sümptomid ja raskusastmed võivad peremeestaimedel erineda, nii on rododendronitel peamisteks haigustunnusteks võrsete närbumine ja lehelaiksus. Lehtedele tekivad hajusad ebaselgete piirjoontega laigud, leherootsudel nekroos, lehealus ja lehetipp tumenevad – ka neil esineb nekroos, võrsed aga närbuvad.

Põhja-Ameerika lääneosas põhjustab Phytophthora ramorum tammede ja teiste pärismaiste puude hukkumist.


Eesti Gümnaasiumiõpetajate Ühing

Eesti Gümnaasiumiõpetajate Ühing oli ühing, mis asutati 1949 Rootsis. Ühingusse kuulusid Rootsis tegutsevate eesti gümnaasiumite õpetajad. Ühing kuulus (koos Eesti Algkooliõpetajate Ühinguga) Eesti Õpetajate Keskühingusse.


Aime Kinnep

Aime Kinnep (22. august 1946 Kurtna – 19. august 2022 Pärnu) oli eesti raamatukoguhoidja ja koduloolane.

Õppis Simuna Põhikoolis ja Väike-Maarja Keskkoolis, lõpetas 1965. aastal Rakke Keskkooli. Seejärel lõpetas Viljandi Kultuurharidustöö Kooli raamatukogunduse eriala. 1966. aastast töötas Liigvalla raamatukogus, seejärel kuni 2007. aastani Rakke raamatukogu juhatajana, aastatel 2008-2017 Pärnu Täiskasvanute Gümnaasiumi raamatukogu juhatajana.

Ta on tegelenud koduloo uurimisega ning koostanud koduloolisi raamatuid. Tema algatusel tähistati mälestustahvlitega zooloog Heinrich Riikoja ning lastekirjaniku ja tõlkija Marta Sillaotsa sünnikoht.

Ta oli Eesti Kultuuriseltside Ühenduse juhatuse liige ja Rakke Valla Hariduse Seltsi asutaja ja juhatuse liige.


Eesti Keele ja Kirjanduse Instituut Rootsis

Eesti Keele ja Kirjanduse Instituut Rootsis Stockholmi Ülikooli juures tegutsev instituut, kus õpetatakse ja uuritakse eesti keelt ja eesti kirjandust ning avaldatakse asjakohaseid publikatsioone.

Instituut asutati 12. septembril 1959 Henno Jänese eestvõttel.

Instituudis on teiste seas õpetanud Valter Tauli ja 1970-1995 Paul Laan.


V2G-süsteem

V2G-süsteem (inglise keeles Vehicle-to-Grid) on süsteem, milles sõiduk või transpordivahend, näiteks elektriauto või hübriidauto, on integreeritud jaotusvõrgu elektrisalvestiks. Selle eesmärk on enamasti rahaline kasum või raha kokkuhoid. Elektrit ostetakse võrgust (akusid laetakse) siis, kui hind on madalam, ning müüakse või kasutatakse koha peal, kui hind on kõrgem.

Seda lahendust saab kasutada selliste sõidukitega, mis ühendatakse elektrivõrku ja suudavad sealt elektrienergiat vastu võtta ning seda sinna ka tagasi kanda. Kuna suur osa sõidukeid on enamiku ajast pargitud, võiks selline süsteem moodustada märkimisväärse elektrienergia salvestusmahu.

Arvestades tendentsi üha enam energia tootmiseks kasutada taastuvaid energiaallikaid, mille üks probleemidest on tootmise juhuslikkus ja energia salvestamine hilisemaks kasutamiseks, võiks V2G-süsteem mõnevõrra probleemi leevendada.


Shape of You

"Shape of You" on Briti laulja ja laulukirjutaja Ed Sheerani esitatud ja kirjutatud (kaasautorina) laul. Laul avaldati esmalt allalaaditava muusikafailina 6. jaanuaril 2017.

"Shape of You" on ka Sheerani kolmandal stuudioalbumil "÷" (2017). Laulu saab kuulata Spotifys.

30. jaanuaril 2017 avaldati YouTube'is laulu ametlik muusikavideo (vaadatavus-kuulatavus 4. oktoobri 2017 seisuga 2,456 miljardit) , milles teevad lisaks Sheeranile kaasa ka ameerika tantsija ja modell Jennie Pegouskie ning pensionil elukutseline sumomaadleja Yamamotoyama Ryūta ("Yama").

"Shape of You" tõusis 30 riigi singlite edetabelites, sh Ameerika Ühendriikide US Billboard Hot 100-s, esikohale 240 000 allalaadimise ja 20 miljoni voogesitusega ainuüksi esimesel nädalal.


Välisinvesteering

Välisinvesteering on ühest riigist teise tehtav investeering, mis hõlmab uue tegevuse alustamist või materiaalse vara omandamist sihtriigis. Rahvusvaheliste kokkulepete alusel omandab investor vähemalt 10% ettevõtte hääleõiguslikest aktsiatest. Hääleõiguse kõrval võib investoril olla võimu ettevõttes kasutatava tehnoloogia, juhtimise ja oluliste sisendite üle.

Kuni 1980ndateni olid pangalaenud suurim arengumaadesse tehtavate välisinvesteeringute allikas. Sellest ajast alates on pangalaenude tase jäänud suhteliselt muutumatuks, kuid samal ajal on välismaised otseinvesteeringud ja portfelliinvesteeringud järsult suurenenud. Aastatel 1991–1998 tehti 90% välismaistest otse- ja portfelliinvesteeringutest arengumaadesse. Välisinvesteeringud on kriitilise tähtsusega just arenevatele riikidele, kus ettevõtted vajavad kogenud investorite rahastust ja teadmisi, et laiendada oma äri rahvusvaheliselt. Aastatel 1996–2006 olid USA välisinvesteeringud kahekordsed. Rahvusvaheliste otseinvesteeringute voog vähenes aastatel 2007–2009 finantskriisi tõttu oluliselt ja hakkas taas kasvama 2010. aastal, kuigi pole siiani jõudnud kriisieelsele tasemele. 2014. aastal tehti 55% välisinvesteeringutest arenenud riikidesse.


Posti tänav (Rakvere)

Posti tänav on tänav Rakvere kesklinnas.

Tänav saab alguse Vanalinna linnaosas Pikalt tänavalt ja suundub ida suunas läbi Südalinna linnaosa Kukeküla linnaosani. Tänava pikkus on 801 meetrit.

Ristuvad tänavad on Carl Robert Jakobsoni, Lai, Laada ja Võidu tänavad. Tänav lõpeb Vene tänava ristmikul.

Posti tänavaga külgnevad Rakvere Eakate kodu (Pikk tn 13), N-kaubamaja (Laada 15, arhitektuuribüroo Muru&Pere) ja Lai tänav 7 asuv Lääne-Virumaa Keskraamatukogu.

Lai tänav 7 hoone ehitati 19. sajandi esimesel poolel kahes järgus (arhitektid Karl Burman ja Ferdinand Gustav Adoff). Laia tänava põhjapoolse kahekorruselise kõrge mansardkorrusega osa projekteeris arhitekt Karl Burman 1913. aastal Rakvere Ühispanga hoonena. 1929. aastal telliti Ferdinand Adoffilt kuni Posti tänavani laiendus, mis jätkas eelnevat maja joont. Hoones asus ka Muuseumi Selts. 1990. aastatel ehitati hoone osaliselt ümber ning alates 1998. aastast paikneb seal Lääne-Virumaa Keskraamatukogu.

Aadressil Posti tänav 29 asub 1980. aastatel ehitatud lasteaed. Hoone rekonstrueeriti 2014. aastal ja tänapäeval asub seal Rakvere Rohuaia Lasteaed.

Posti tänava ääres asuvad põhiliselt pere- ja korterelamud, aga ka mõned ärihooned.


Lars Christian Lilleholt

Lars Christian Lilleholt (sündinud 2. märtsil 1965 Odenses) on Taani poliitik, ta kuulub erakonda Venstre. Ta oli 28. juunist 2015 kuni 27. juunini 2019 Taani energeetika- ja kliimaminister (Lars Løkke Rasmusseni teises valitsuses).


Halfdan Christensen

Halfdan Christensen (12. detsember 1873 – 17. september 1950) oli norra näitleja ja teatridirektor.

Lavadebüüdi tegi ta 1896. aastal Norra ühes vanemas teatris Den Nationale Scene. Aastast 1899 töötas näitlejana Norra Rahvusteatris.

Christensen oli aastail 1911–1923 ja 1930–1933 Norra Rahvusteatri (Nationaltheatret) direktor.

Ta oli kaks korda abielus. Tema esimene abikaasa oli näitleja ja koreograaf Gyda Christensen. 1922. aastast oli ta abielus näitleja ja lavastaja Gerda Ringiga, neil sündisid tütar Bab Christensen ja poeg Pelle Christensen, kellest said samuti näitlejad.


Harilik puuvõõrik

Harilik puuvõõrik (Viscum album L.) on linalehikuliste sugukonda kuuluv igihaljas taim. See on poolparasiitne taim, mis elutseb mitmete puude ja põõsaste tüvedel ning okstel.


Metsaökosüsteem

Metsaökosüsteem on ökosüsteem, milles püsivalt domineerivad puittaimed.

Metsaökosüsteemi moodustavad selle elustiku (kõigi elusorganismide) omavahelised suhted ja nende seosed keskkonnaga, sealhulgas aineringe kaudu. Metsaökosüsteemi funktsioneerimist kirjeldab metsaökoloogia.


Eesti kubermangu administratiivse valitsuse ja kohaliku omavalitsuse ajutise korra kohta

Eestimaa kubermangu administratiivse juhtimise ja kohaliku omavalitsuse ajutise korra kohta oli Vene Ajutise Valitsuse 12. aprillil (vkj 30. märtsil) 1917 vastuvõetud määrus, mis muutis Eestimaa ja Liivimaa kubermangu piire ning uuendas senist kubermangu ja kohaliku omavalitsuse valitsemiskorda Eestimaa kubermangus, andes viimasele suhtelise autonoomia võrreldes varasema olukorra ja Vene riigi teiste piirkondadega, muu hulgas anti Eestimaa alal elavatele naistele esimest korda valimisõigus.


Trihhotillomaania

Trihhotillomaania on impulsihäire, mida iseloomustab pikaajaline tung omi juukseid välja tõmmata. Seda juhtub nii palju, et karvade kaotus on märgatav. Tavaliselt ei õnnestu seda tungi peatada. Pea ja silmade ümbrus on kõige levinum. Karvu eemaldatakse sel määral, et see põhjustab stressi.

Häire võib olla iseloomulik tervele perele. See esineb sagedamini neid, kellel on obsessiiv-kompulsiivne häire. Karvade kitkumisele eelneb tavaliselt pingetõus ja järgneb kergendus ning rahulolutunne. Diagnoosi ei saa panna, kui on tegemist nahapõletikuga või kui juuste kitkumine on reaktsiooniks luulule või hallutsinatsioonidele.


Daniel J. Siegel

Daniel J. Siegel (sündinud 17. juulil 1957) on ameerika lastearst, psühhiaater ja teadlane. Ta on loonud interpersonaalse neurobioloogia, mis integreerides erinevaid teaduslikke distsipliine kirjeldab "meele" (ingl k mind) mõistet ja selle optimaalset toimimist.


Impulsihäire

Impulsihäire on psühhiaatrilise häire liik, mida iseloomustab impulsiivsus – suutmatus seista vastu kiusatusele, tung või impulss, mis võib kahjustada inimest ennast või teisi. Paljud psühhiaatrilised häired tulevad impulsiivsusest, sealhulgas ainetega seotud häired, käitumuslikud sõltuvused, tähelepanupuudulikkuse ja hüperaktiivsuse häire, antisotsiaalne isiksusehäire, piirialane isiksushäire, käitumise häired ja mõned meeleoluhäired.

Impulsihäiretele on Iseloomulikud on korduvad teod, millel pole selget ratsionaalset motiveeringut ja mis kahjustavad tavaliselt inimese enese ja teiste huve. Inimese enda sõnade järgi on käitumise põhjuseks kontrollimatud impulsid. Nende häirete põhjused on ebaselged ning need on ühendatud üldise kirjeldava sarnasuse tõttu, mitte sellepärast, et oleks teada muid olulisi ühisjooni. Siia ei kuulu alkoholi ja ravimite liigtarvitamine ega seksuaal- ja söömiskäitumisega seotud impulsi- ja harjumushäired.


Inkade riik

Inkade riik (1438–1533) oli Nelja ilmakaare riik, mis oli jaotatud neljaks suurprovintsiks (suyu), mille piiride lõikepunktis paiknes pealinn Cuzco: Chinchansuyu (Peruu loodeosa kuni Ecuadorini), Antisuyu (kirdeosa, põhiliselt Andide idanõlv ja vihmametsade madalmaa), Collasuyu (kagupoolne kõrgmaa, Titicaca järv, Boliivia, Argentina loodeosa ja Tšiili põhjaosa) ning Cuntinsuyu (Peruu lõuna- ja lääneosa kuni Vaikse ookeani rannikuni). Suurprovintsid koosnesid omakorda väiksematest piirkondadest. Riigi tipus oli ainuvalitseja – Sapa Inka (keiser), keda austati päikesejumala pojana ja peeti tema otsekes järeltulijaks. Tema järeltulijaks võis saada see peanaisega sigitatud poegadest, keda peeti trooni vääriliseks. Täisealisena anti troonipärijale võimalus tõestada end kaasvalitsejana. Kuigi keisril oli piiramatu võim, sõltus tema valitsemise edukus ülemkihi erinevate huvide rahuldamisest. Eriti tähtsal kohal olid siin sõjapealikute huvid. Keisrit abistas valitsemisel riiginõukogu, kuhu kuulusid troonipärija, mõned lähisugulastest kõrgametnikud, vägede ülemjuhataja ja päikesejumala ülempreester. Tegelik võimustruktuur oli rangelt hierarhiline ja läbipaistmatu. Vastavalt inkade muistse hõimuühiskonna etnilisele ja sotsiaalsele dualismile määrati provintsides valitsevatesse ametisse kaks paralleelset valitsejat, kes olid teineteisele abiks ja jälgisid teineteist. Analoogne võimujaotus valitses ilmselt ka muudes ametkondades. Keisri nõunikeks olid nelja suurprovintsi asehaldurid ja kõrgaadlikest provintsikubernerid, kes asetusid valitsemishierarhiasse vastavalt oma provintside suurusele, st maksukohuslastest perede arvule, kes olid jagatud kümmekondadesse. Mitteaadlikud tohtisid täita vaid kõige madalamaid haldusülesandeid. Ametnikehierarhia paistis välja nähtavate võimusümbolite – käitumise ja rõivastuse – kaudu. Alistatud rahvaste lojaalsed juhid jäeti troonile, kuid nad valitsesid pigem näiliselt ja andsid oma tegevusest aru inkadest keskvõimu esindajatele. Nad pidid oma lapsed õiges vaimus kasvatamiseks ja koolitamiseks pealinna pantvangideks saatma.

Inkade riigi pindala oli ligikaudu 2 miljonit km² ja seal elas hinnanguliselt 12 miljonit inimest.


Veski tänav (Rakvere)

Veski tänav on tänav Rakveres.

Tänav on 102 meetrit pikk ja see asub Südalinna linnaosas. Tänav paikneb Laada tänava ja Võidu tänava vahel.

Praeguse tänava idaosas paikneb alates 19. sajandi algusest tuulik, mida möldri järgi mäletati 20. sajandil kui Sõnajala veskit. Praegu seisab veski kasutuseta.

Rakvere tuuleveski on arhitektuurimälestis.


Columbine'i koolitulistamine

Columbine'i koolitulistamine oli 20. aprillil 1999 USA-s Colorado osariigis Columbine'i keskkoolis toimunud koolitulistamine. Tulistajateks olid sama kooli abituriendid Eric Harris ja Dylan Klebold. Tulistamises hukkus 12 õpilast ja üks õpetaja. 21 inimest sai tulistamises vigastada ja lisaks veel kolm koolist põgenemisel. Pärast tulistamist sooritasid Harris ja Klebold kooli raamatukogus enesetapu. Lisaks tulistamisele, sisaldas keeruline plaan ka koolikohviku pommitamist, autopommide lõhkamist ja peitepommide kasutamist.

Kuigi toimepanijate motiivid on ebaselged, dokumenteerivad nende isiklikud märkmikud nende soovi rivaalitseda Oklahoma City pommitamisega ja teiste surmavate intsidentidega 1990. aastate Ameerika Ühendriikides.


Erna Kaasik

Erna-Johanna Kaasik (sünninimi Erna Johanna Poll; 12. oktoober 1912 Tännassilma, Alliku vald, Järvamaa – 24. aprill 2014 Türi) oli eesti rahvatantsujuht ja raamatukoguhoidja.

Õppis Tännassilma algkoolis, Retla ministeeriumikoolis ja Türi Aiamajandusgümnaasiumis.

1929. aastal õppis Tallinna rahvatantsujuhtide seminaris, seejärel asutas Tännassilmas esimese rahvatantsurühma.

Aastatel 1945–1968 töötas ta Türi Keskkooli raamatukogus. Ta oli Türi Keskkooli ja Türi Linna Kultuurimaja rahvatantsuringi juht.

1962. aastal oli ta I noorte laulu- ja tantsupeo V–VI klasside tantsurühmade üldjuht.

Ta on maetud Türi Saunametsa kalmistule.


Launchpad

Launchpad on Briti ettevõtte Canonical loodud ja arendatav põhiliselt vaba tarkvara arendajatele ning loojatele mõeldud veebikeskkond.

2013. aasta jaanuari seisuga oli Launchpadis rohkem kui 30 149 projekti. 2014. aasta novembriks oli veebikeskkonda külastatud 5,9 miljonit korda.


Mladá Boleslav

Mladá Boleslav (saksa keeles Jungbunzlau) on statutaarlinn Tšehhis Čechy keskosas, Mladá Boleslavi ringkonna keskus. Linn asub Isera jõe ääres, umbes 50 km kaugusel pealinnast Prahast.

Linna asutas 10. sajandil vürst Boleslav II. Sõna mladá tähendab noort, eristades vanast ehk Stará Boleslavist.

Tuntud odaviskaja Jan Železný on sellest linnast pärit. Linnas asub ka Tšehhi suurima autotootja Škoda Auto tehas.


Bartolomé Esteban Murillo

Bartolomé Esteban Murillo (1617–1682) oli Hispaania kuldajastu maalikunstnik ning Sevilla Kaunite Kunstide Akadeemia (Academia de Bellas Artes) üks asutajatest. Murillo on peamiselt tuntud oma religioosse sisuga maalide ning igapäeva elu kujutavate žanrimaalide poolest, mis kajastasid toonase Hispaania igapäevaelu.

Kunstniku peamisteks patroonideks olid erinevad religioossed ordud Andaluusias.


Vanem paleoliitikum

Vanem paleoliitikum ehk alam-paleoliitikum ehk varapaleoliitikum on paleoliitikumi esimene periood.

Vanem paleoliitikum algas 2,6 miljonit aastat tagasi esimeste tööriistade ilmumisega, mida kasutasid arvatavasti Homo habilis ja Homo rudolfensis, kuigi nende fossiile pole koos tööriistadega leitud. On võimalik, et tööriistade valmistajad olid ka australopiteegid (Australopithecus garhi või mõni Aafrika robustsetest liikidest). Vanem paleoliitikum lõppes 150 000 aastat tagasi. Esimene arheoloogiline kultuur on Olduvai kultuur, mis omistati Homo habilis 'ele. Seda iseloomustavad peamiselt veeristest valmistatud tööriistad, mida valmistati küljest kildude äralöömise teel. Vanimad teadaolevad kivist tööriistad on leitud Etioopiast Gonast. Lisaks kivist tööriistadele kasutati ka luust ja sarvest töövahendeid. Tööriistu kasutasid nad põhiliselt koriluse juures ja loomaraibete liha tükeldamiseks. Arvatakse, et Homo habilis 'el olid kõnekeele alged.

Kõik Homo liigid tekkisid Aafrikas, kust nad kõik, välja arvatud esimene liik (Homo habilis), aja jooksul välja rändasid. Homo erectus oli esimene hominiid, kes levis üle kogu Lõuna-Euroopa Aasiani välja. Esimene luuleid oli Jaava saarel Trinili külast 1891. aastal. Homo erectus oskas kasutada tuld. Tule tegemise oskus tekkis 400 000–500 000 aastat tagasi.

Teine arheoloogiline kultuur oli Acheuli kultuur, mida seostatakse ka Homo erectus 'ega. Peamisteks tööriistadeks olid pihukirved.


Vasall

Vasall ehk läänimees (ladina keeles vasallus) oli keskaegses Euroopas lääni valitsev väikefeodaal. Lääni koos talupoegadega andis vasallile kasutada senjöör vastutasuna sõjaliste ja muude teenete eest.

Analoogia põhjal nimetatakse vasallideks väikefeodaale teisteski feodaalsetes süsteemides.

Lääni andes sõlmisid senjöör ja läänimees läänilepingu, läänimees andis vasallivande. Vasall kohustus lääni kasutamise eest senjöörile teeneid osutama: võtma osa sõjakäikudest, võtma osa senjööri kohtust, andma vajaduse korral laenu jms. Lään anti läänimehele eluks ajaks ning hiljem ka pärilikuks valdamiseks.

Senjööri ja vasalli suhted vasallilepingus ehk investituuris pandi paika vasalliteedi põhimõttete alusel.


Vasalliteet

Vasallisuhete tekkimise aluseks suur- ja väikefeodaali vahel oli lään ehk feood, mis tavaliselt koosnes maavaldusest ning seal olevatest talupoegadest või muust varast (kindlus, linn).

Läänisuhted vormistati vasalli ja senjööri kokkuleppega ehk investituuriga (vasallilepinguga), mis Lääne-Euroopas kinnitati erilise kombetalitusega ja truudusvande andmisega senjöörile.

Vasallilepinguga kohustati vasalli kokkulepitud arvu ratsa- ja jalaväelastega osa võtma senjööri sõjakäikudest, osa võtma senjööri kohtuistungitest, andma rahalist abi jms. Senjöör kohustus kaitsma vasalli, tema maavaldust ja vara.


Kadriorg

Kadriorg on asum Tallinnas Kesklinna linnaosas. Asum paikneb Tallinna lahe ääres ning piirneb Maarjamäe, Paevälja, Kurepõllu, Uuslinna, Sikupilli, Torupilli, Raua ja Sadama asumiga. Kadrioru asumi pindala on 2,56 km².

Kadrioru asum on eelkõige tuntud Kadrioru lossi, Kadrioru pargi ja Eesti Vabariigi presidendi ametiresidentsi (Kadrioru administratiivhoone) poolest. Kadrioru asumi piiresse jääb Tallinna Lauluväljak.

Kadriorus asuvad Eesti Metodisti kiriku teoloogiline seminar, Kadrioru raamatukogu, millega samas majas asub A. H. Tammsaare majamuuseum, ning Maarjamäe loss, mis kuulub Eesti Ajaloomuuseumile. Asumi piiresse jäävad veel Eduard Vilde muuseum, Kadrioru Lastemuuseum Miiamilla, Mikkeli muuseum, Peeter I Majamuuseum, Kumu kunstimuuseum ja Kadrioru kunstimuuseum.


Rasmus Kaljujärv

Rasmus Kaljujärv (sündinud 28. märtsil 1981 Tartus) on eesti näitleja.

Keskhariduse omandas Miina Härma Gümnaasiumis. Õpingud jätkusid 2000. aastal Eesti Muusikaakadeemia Kõrgemas Lavakunstikoolis, kus tema juhendajaks oli Ingo Normet. Ta lõpetas lavakunstikooli XXI lennu 2004. aastal.

Pärast lavakunstikooli lõpetamist töötas Rasmus Kaljujärv näitlejana Eesti Draamateatris. 2006. aastast kuni 2018. aasta lõpuni oli ta Teater NO99 näitleja. Ta osales ka 2005. aastal Teater NO99 esimeses lavastuses "Vahel on tunne, et elu saab otsa ja armastust polnudki". Sügisest 2019 on ta Ekspeditsiooni trupi näitleja. 2019–2022 kuulus ta Ekspeditsiooni ja Von Krahli Teatri ühistruppi.


Friedrich Johann von Ulrich

Friedrich Johann von Ulrich (1717– 8. märts 1770) oli baltisaksa poliitik.

Friedrich Johann von Ulrich sündis Eestimaa rüütelkonna peamehe Jakob Heinrich von Ulrichi ja Anna Christina von Löweni pojana.

1737–1753 oli ta Eestimaa rüütelkonna sekretär ja 1753–1770 selle peamees.

Talle kuulusid Lohu ja Röa mõis.


Ernst von Fock (1721–1782)

Johann Ernst von Fock (1721 – 4. september (vkj 24. august) 1782 Sagadi mõis) oli baltisaksa poliitik. (( Johann Ernst von Fock sündis Avanduse, Sagadi ja Võivere mõisniku Hans Heinrich von Focki (1673 – circa 1739) ja Christina von Bistrami pojana.

1774–1777 oli ta Eestimaa rüütelkonna peamees ja hiljem Eestimaa maanõunik.

Talle kuulusid Sagadi, Karkuse ja Kavastu mõis.


Christopher Engelbrecht von Kursell

Christopher Engelbrecht von Kursell (9. aprill (vkj 30. märts) 1685 – 21. aprill (vkj 10. aprill) 1756) oli baltisaksa poliitik.

Christoph Engelbrecht von Kursell sündis Christopher Heinrich von Kurselli ja Anna Gertrude von Tiesenhauseni pojana.

Kursell teenis Rootsi armees, kus sai kapteni auastme. 1709 langes ta venelaste kätte vangi, kust vabanes 1717. aastal.

1737–1740 oli ta Eestimaa rüütelkonna peamees ja hiljem Eestimaa maanõunik ja konsistooriumi president.

Talle kuulusid Ehmja, Väike-Rõude ja Kurevere mõis.


Põhjuslikkus

Põhjuslikkus ehk kausaalsus ehk põhjustamine on sündmuse (või muu nähtus (tagajärje) esilekutsumine (tingimine), võimaldamine või ärahoidmine (põhjuse poolt), põhjuse ja selle tagajärje vaheline seos. Põhjuslikkust peetakse tavaliselt paratamatuks geneetiliseks seoseks.

Enamasti usutakse, et sündmustel on põhjused ja nad on põhjused. (Näiteks epifenomenalism postuleerib siiski nähtusi, mis pole põhjused.)

Teadlikkus maailmast ja tegutsemine maailmas sõltub põhjuslikkusest.

Kuigi kõik seletused, ei ole põhjuslikud, saab kõike, mida saab seletada, ka põhjuslikult seletada.

Metafüüsikas on põhjuslikkuse mõistmisel suuri lahkarvamusi.

Põhjustamise mõistel rajanevad näiteks põhjuslik teadmisteooria, põhjuslik tajuteooria, põhjuslik mäluteooria, põhjuslik vaimuteooria, põhjuslik teoteooria, põhjuslik järeldamisteooria, põhjuslik tähendusteooria, põhjuslik osutusteooria, põhjuslik ajateooria ja põhjuslik identsusteooria.


Kalah

Kalah on Araabia päritolu lauamäng, mis jõudis läänemaailma 20. sajandil.

Ühe külvi väide

Mängija alustab külvi kuhja valikuga.

Viimane seeme sattus kogumiskuhja, mis tagab mängijale uue külvi

Viimane seeme sattus tühja kuhja, kus küljeti oleval vastase kuhjal oli seemneid.

Mängija kogus 4 seemet ja lõpetas oma korra.

Laud

Algseis kasutades 3 seemet pesa kohta


Kägistamine

Kägistamine on hingetoru kinnipigistamisega tapmine või hukkamine. Poomisel pigistatakse samuti kinni hingetoru.

Kägistamiseks kasutatakse tavaliselt käsi, köit, nööri või trossi.


Poomine

Poomine on surmanuhtlusena kasutatav hukkamisviis või vabasurma minemisel kasutatav tapmisviis, mille käigus riputatakse inimene tavaliselt kaelapidi köie kinnijooksvasse silmusesse ja oodatakse, kuni ta sureb. Surm võib poomise käigus saabuda nii hingetoru kinnipigistamise tagajärjel tekkiva lämbumise kui ka kaelalüli murdumise läbi.


Nekrut

Nekrut (vene keelest некрут < prantsuse keelest récruter 'sõjaväkke värbama') oli ajalooliselt äsja väeteenistusse võetud isik.

Põhjasõja ajal võeti nekruteid Eesti-ja Liivimaal talupoegade hulgast Rootsi kuningas Karl XII korraldusega alates 1701. aastast. Igalt 1,5 adramaalt tuli talupoegadel anda ja varustada üks maasõduriks üles kirjutatud noor nekrut ning maksta talle aastapalk. Eesti ja läti maasõduritest moodustati rahvuslikult homogeensed ja struktuurilt regulaarsed jalaväeosad – Eestimaal maarügemendid, Liivimaal maapataljonid. Kui maasõdur rivist välja langes, siis tuli talupoegadel palgata uus maasõdur. Kokku võeti väeteenistusse umbes 7000 eesti ja läti nekrutit. 1706. aastal moodustati pärast kaks aastat varem toimunud Narva langemist Järva, Läänemaa ja Viru maarügementide jäänustest ning Läänemaa nekruteist Tallinna garnisonipataljon major C. J. Hüene juhtimisel. See väeosa pidi jääma Tallinna linna alaliseks garnisoniväeosaks ka pärast Põhjasõja lõppu.

Balti kubermangudest hakati nekruteid liisuga võtma 1797. Taluperemehed, vallaametnikud, koolmeistrid ja mõisateenijad olid nekrutiteks minekust vabastatud. Samuti olid sõjaväeteenistusest vabastatud postiametnikud. Alates 1838 ka Liivimaa kubermangu ja 1855. aastast Eestimaa kubermangu postipoisid.


Sküüdid

Sküüdid (arvatav etümoloogia indoeuroopa tüvest *skuδa 'vibukütt') olid iraani keelkonna keelt kõnelnud europiidne karjakasvatajatest rändrahvas, kes asustas antiikajal laialdasi alasid umbkaudu praeguse Lõuna-Venemaa, Ukraina ja Kesk-Aasia territooriumil. Sküütideks nimetati erinevaid seda ala (Sküütiat) asustanud hõime.

Arvatavasti pärinevad sküüdid Pärsiast, kust nad levisid põhja poole steppidesse 1. aastatuhande algul eKr. Nende kultuuri kõrgaeg oli 5.–3. sajandil eKr.

Sküüdi kuningas Ateas ühendas oma võimu alla ulatusliku impeeriumi kuni langes lahingus makedoonlaste vastu aastal 339 eKr. Pärast seda taandus sküütide kultuur osaliselt keltide ja sarmaatide ees, kuid Krimmis tekkis nende uus kuningriik pealinnaga praeguse Simferopoli lähistel. Hilisantiigi ajastul sküüdid assimileerusid teiste rahvastega. Nende kõige lähemateks järglasteks võib pidada osseete. Sküüdi päritolu on legendides või hüpoteesides oletatud ka anglosakside, kasahhide, jakuutide, puštude, piktide, türklaste ja teiste puhul.


Almazáni vald

Almazáni vald on kohalik omavalitsus Hispaanias Castilla-Leóni piirkonnas Soria provintsis.

Valla pindala on 165 km² ja rahvaarv 2009. aasta seisuga 6006.


Grampiani mäed

Grampiani mäed (gaeli keeles Am Monadh) on üks kolmest peamisest mäeahelikust Suurbritannia põhjaosas Šotimaal. Seal asuvad Suurbritannia kõrgeim tipp Ben Nevis (1344 m) ja kõrguselt teine tipp Ben Macdui (1309 m).


Jean-Claude Killy

Jean-Claude Killy (sündinud 30. augustil 1943 Saint-Cloud's) on Prantsusmaa endine mäesuusataja, kolmekordne olümpiavõitja (1968).

Killy ja Toni Sailer on ainsad mäesuusatajad, kes on ühtedel olümpiamängudel võitnud kuldmedali nii slaalomis, suurslaalomis kui ka kiirlaskumises. Killyl õnnestus see 1968. aasta olümpiamängudel Grenoble'is. Ta on võitnud ka maailma karikasarja üldkarika 1967 ja 1968. aastal. Lisaks võitis ta 1967. aastal ka kõik üksikalade karikad.

Aastatel 1967–1970 harrastas Killy ka autosporti. Ta osales Le Mansi 24 tunni sõidus ja Pariisi-Dakari rallil.

1995. aastast on Killy olnud ROK-i liige.


Brokaat

Brokaat (itaalia sõnast broccato 'reljeefkaunistustega') on raske (algselt siidist, nüüd ka puuvillast) žakaarmustriline riie, millesse on sisse kootud metall- või metalliseeritud niidid (algselt kuld- ja hõbeniidid) ning mis on rikkalikult ornamendiga kaunistatud.

Brokaadi hiilgeaeg oli 14.-16. sajandi Itaalias ja 17.-18. sajandi Prantsusmaal. Tänapäeval nimetatakse brokaadiks läikivat žakaarmustrilist siid- või tehiskiust kangast, mis võib olla metallniitidega või ilma.

Brokaadist kui rõivakangast õmmeldakse õhtukleite, kuid brokaadist tehakse ka eesriideid ja kardinaid. Brokaat on levinud ka mööblikangana. Kirikutekstiilideks kasutatakse sageli erilist sissekootud kirikusümboolikaga kaunistatud brokaati.


Veoh

Veoh on San Diegos asuv ettevõte, mis on loonud võrgu videoklippide levitamiseks.

Veoh' asutas Dmitry Shapiro 2004. aastal.


Dmitry Shapiro

Dmitry Shapiro (sündinud 1. mail 1969 Venemaal) on GoMeta ja Veoh' asutaja. Ta on juut, kes sündis Venemaal, kuid asus lapsena elama Ameerika Ühendriikidesse.


Cristina Fernández de Kirchner

Cristina Elisabet Fernández de Kirchner (sündinud 19. veebruaril 1953 La Platas) on Argentina poliitik, kes oli 10. detsembrist 2007 kuni 10. detsembrini 2015 Argentina president, alates 10. detsembrist 2019 on ta Argentina asepresident.

Hariduselt on Cristina Fernández de Kirchner jurist. Ta lõpetas 1979. aastal La Plata Riikliku Ülikooli. Aastast 1995 on ta olnud vaheldumisi Argentina parlamendi ülem- ja alamkoja liige.

Ta on Argentina ajaloo teine naispresident, kuid esimene naine, kes on demokraatlikult sellesse ametisse valitud. Oktoobris 2007 toimunud presidendivalimistel kogus ta 45,29 protsendi valijate toetuse.

23. oktoobril 2011 peetud presidendivalimistel valiti ta 53,9 protsendiga häältest ametisse tagasi. Tema teine ametiaeg algas 10. detsembril 2011.

Alates 1975. aastast oli ta abielus poliitik Néstor Kirchneriga, oma eelkäijaga presidendi ametikohal. Neil on kaks last, poeg Máximo ja tütar Florencia.


Sergo Vares

Sergo Vares (sündinud 14. septembril 1982 Rakveres) on eesti näitleja.

Lõpetanud 2001. aastal Rakvere Gümnaasiumi, jätkas ta õpinguid Tartu Ülikoolis ajakirjanduse erialal. Aastal 2002 asus ta õppima Eesti Muusika- ja Teatriakadeemia lavakunstikooli Priit Pedajase juhendatavale kursusele, mille lõpetas 2006. aastal (22.lend).

Samal aastal asus ta tööle teatrisse NO99, kus tema esimeseks rolliks sai Michal Katuriani osa lavastuses "Padjamees". Töötas Teater NO99s 2012. aastani.

On osalenud ka teleseriaalides ja filmides; tuntumad on ilmselt Henri roll seriaalis "Kodu keset linna", Karl Suure roll seriaalis "Kättemaksukontor" ja Urmas Alenderi osa rokkooperis "Ruja" (2008).


T-80

T-80 on 1976. aastal Nõukogude Liidus kasutusele võetud lahingutank. Praegu on see Venemaa soomusvägede põhiline lahingutank.


Keskmine paleoliitikum

Keskmine paloliitikum ehk keskpaleoliitikum on paleoliitikumi teine periood (150 000–40 000 aastat tagasi).

Kliima muutus jahedamaks seoses algava jäätumisega. Peavarju otsiti koobastest või valmistati endale okstest ja loomanahkadest hütte. Külm kliima vähendas koriluse osatähtsust ja rohkem peeti jahti suurulukitele (põhjapõdrad, koopakarud, mammutid). Varasemast rohkem on leitud tuleasemeid, oluline oli tule valvamine. Sel ajal sai alguse liha kuivatamine, küpsetamine ja tuhas hautamine.

Ajavahemikus 350 000–30 000 (sageli antakse vanimaks dateeringuks 150 000) aastat tagasi eksisteeris Homo neanderthalensis. Esimene neandertallase leid saadi juhuslikult mullatööde käigus 1856. aastal Neanderi orust Saksamaal. Hiljem on luid leitud mitmelt poolt Euroopast, Lähis-Idast, Aafrikast ja Aasiast. Neandertallasele kuulub Moustier' kultuur, mille kiviriistad on Acheuli kultuuri omadest märksa arenenumad. Kasutusele võeti kildtehnika. Moustier' kultuuri ajast on teada hoonepõhju. Mammutikütid kasutasid hoonete materjaliks mammuti luid ja nahku. Paleoantropoloogid, arheoloogid ja geneetikud on jõudnud järeldusele, et neandertallane ei ole nüüdisinimese esivanem, vaid selle eellastega sadu tuhandeid aastaid paralleelselt arenenud liik.

Fülogeneetiliselt on viimane ühine esivanem (MRCA – Most Recent Common Ancestor) homo sapiens'il emaliinis Mitokondriaalne Eeva (mt-MRCA), kes elas Aafrikas umbes 200 000 aastat tagasi ja isaliinis Aadama Y-kromosoom (Y-MRCA), kes elas 90 000 aastat tagasi.


T-35

T-35 on Nõukogude Liidus enne Teist maailmasõda toodetud rasketank. Aastatel 1932–1939 ehitati kokku 2 prototüüpi ja 61 tanki.


Lennart Luhtaru

Lennart Luhtaru (sündinud 23. juulil 1986 Tartus) on eesti amatöörfilmindustegelane.

Ta on lõpetanud 2005. aastal Tartu Hugo Treffneri Gümnaasiumi ning õppinud Tartu Ülikoolis ajakirjandust ja suhtekorraldust.


Laiküla mõis

Laiküla mõis (saksa keeles Layküll) oli poolmõis Martna kihelkonnas Läänemaal. Nüüdisajal jääb kunagine mõis Lääne-Nigula valda Lääne maakonnas.


Veiko Kittask

Veiko Kittask (sündinud 21. detsembril 1964) on eesti basskitarrist. Mänginud Jaak Joala saateansamblis Lainer, ansamblites Vaakum, Trahter ja Raul Sepper Band. On ka mitmete lugude muusika ja sõnade autor.


Guovdageaidnu

Guovdageaidnu (norra keeles Kautokeino, soome keeles Koutokeino) on asula Põhja-Norras Finnmargi maakonnas, Guovdageaidnu valla keskus.

1. jaanuaril 2021 elas Guovdageaidnus 1 475 elanikku. Enamiku asula elanike emakeel on põhjasaami keel.

Seal tegutseb teater Beaivváš Sámi Teáhter.

Guovdageaidnus asus ajalehe Áššu toimetus, praegu asub seal osa ajalehe Ávvir toimetusest.


Nõrk hape

Nõrk hape on hape, mis ei lahustu vees täielikult. Ioonideks lagunemise (dissotsiatsiooni) põhjal jaotataksegi happed tugevateks/keskmisteks/nõrkadeks.

Nõrgaks loetakse hapet, kui dissotsiatsiooniaste on alla 3%.

Enamik orgaanilisi happeid on nõrgad.


Elektrooniline Riigi Teataja

Elektrooniline Riigi Teataja ehk eRT on Eesti õigusaktide andmebaas koos veebipõhise kasutajaliidesega, mis võimaldab otsida ja lugeda Eestis kehtivaid või varem kehtinud õigusakte.

Õigusaktid avaldatakse elektrooniliselt Riigi Teatajas (eRTs). Paber(kandjal) Riigi Teataja viimane number ilmus 31. mail 2010, ning paberil avaldamine lõpetati 1. juunil 2010. Vastavalt Riigi Teataja seaduse § 11 lõikele 1 võib Riigi Teatajat välja anda paberil, kui võrguväljaandes avaldamine ei ole võimalik. Andmebaasi täiendatakse nii, et igast õigusaktist saab kuvada kehtivas sõnastuses versiooni, võttes arvesse ka jõustunud muudatusi üksikutes punktides. eRT otsingusüsteem võimaldab õigusaktide otsimist mitmete kriteeriumide järgi.

Alates 20. jaanuarist 2012 avaldatakse Riigi Teatajas ka kohtuotsuste kokkuvõtteid, kaasa arvatud Euroopa Kohtu ja Euroopa Inimõiguste Kohtu otsuste kohta, erinevaid õigusuudiseid ning Riigi Teataja kaudu on võimalik otsida jõustunud kohtulahendite ja kohtuistungite toimumise teavet.

2012. aasta lõpust võib Riigi Teataja kaudu leida ka eelnõude otsingu kaudu menetlusetappe, mille kaudu saab mugavalt dokumentidele ja menetletud eelnõude andmetele Riigikogu menetlusinfosüsteemis (EMS) ja valitsuse eelnõude infosüsteemis (EIS).


Tiina Kala

Tiina Kala (sündinud 15. oktoobril 1967) on eesti ajaloolane.

Ta lõpetas 1991. aastal Tartu Ülikooli, 1997. aastal sai samas magistri- ja 2001. aastal doktorikraadi.

Alates 1991. aastast töötab ta Tallinna Linnaarhiivis, kus tegeleb keskaja uurimisega. Ta on erilist tähelepanu pööranud Tallinna dominiiklastele ja hiliskeskaegsetele vaimulikele laiemalt.


Toomas Tõniste

Toomas Tõniste (sündinud 26. aprillil 1967 Tallinnas) on eesti poliitik ja ettevõtja ning endine purjesportlane.

Alates 12. juunist 2017 kuni 29. aprillini 2019 oli Toomas Tõniste rahandusminister Jüri Ratase esimeses valitsuses.

Ta on Tõnu Tõniste kaksikvend.


Ingemar Stenmark

Jan Ingemar Stenmark (sündinud 18. märtsil 1956 Joesjös) on Rootsi endine mäesuusataja. Teda peetakse üheks ajaloo parimaks mäesuusatajaks ja ka üheks parimaks Rootsi sportlaseks.

Stenmark oli slaalomis ja suurslaalomis aastatel 1974–1982 mäekõrguselt oma konkurentidest üle. Ta võitis 27 suurslaalomi võistlust 28-st aastatel 1977–1980 ja slaalomis 46 võistlust 52-st aastatel 1975–1981. Stenmark on võitnud maailma karikasarjas rohkem etappe kui ükski teine mäesuusataja, kuigi ta võistles siis, kui karikasarja etappe oli palju vähem hooaja jooksul, kui tänapäeval (võitis kokku 86 etappi 1974–1989). Ta võitis maailma karika kolmel korral (1976, 1977 ja 1978).

Stenmark võistles väga harva kiirlaskumises.

Tippvõistlustelt on Stenmark võitnud kümme medalit, millest seitse on kuldmedalid. 1976. aasta olümpiamängudel Innsbruckis sai ta suurslaalomis pronksmedali ja 1980. aasta OM-il Lake Placidis tuli ta kahekordseks olümpiavõitjaks, olles esimene nii slaalomis kui ka suurslaalomis.


Kollane

Kollane on spektrivärvus nähtava valguse spektri lõigus, mis vastab lainepikkuste vahemikule ~575–585 nanomeetrit ja paikneb rohelise ja oranži vahel. Eesti keele seletav sõnaraamat defineerib kollast värvust selle värvusega objektide järgi nagu võilille õied, sidrun või õled. Sõna kollane kuulub eesti keele 11 põhivärvinime hulka.


2005. aasta Eurovisiooni lauluvõistlus

Eurovisiooni lauluvõistlus 2005 oli 50. Eurovisiooni lauluvõistlus ja see toimus Palats Sportu (Палац спорту) hallis Kiievis Ukrainas.

Võitis Kreeka lauluga "My Number One", mille esitas Rootsis sündinud Kreeka laulja Elena Paparizou. Laul kogus 230 punkti. Teise koha saavutas Malta esindaja Chiara ning kolmanda koha Rumeenia Luminiţa Anghel & Sistemiga. Võistluse poolfinaal toimus 19. mail ja finaal 21. mail 2005.

Lauluvõistluse teema oli "Ärkamine" (inglise "Awakening"), mis sümboliseeris riigi ärkamist ja linna, mis on valmis end Euroopale tutvustama. Vaheklipid käsitlesid Ukraina kultuuri läbi aegade.

Õhtuid juhtisid Marija Jefrossõnina (Masha) ja Pavlo Šõlko (DJ Pasha). Eelmise aasta võitja Ruslana käis laval kahel korral ja tegi green room'is intervjuusid. Ukraina poksijad Vitali ja Volodõmõr Klõtško avasid hääletuse ning auhinna andis võitjale üle Ukraina president Viktor Juštšenko.

Lauluvõistlusest võtsid esimest korda osa Bulgaaria ja Moldova. Ungari naasis võistlusse pärast kuueaastast pausi. Ka Liibanon oli algselt uute riikide hulgas, kuid oli sunnitud katkestama, sest reeglite järgi pidanuks Liibanonis näidatama kogu võistlust, kuid riigi seadused keelavad teha Iisraeli puudutavaid ülekandeid. Island, Valgevene ja Holland olid poolfinaali osalejate hulgas favoriidid, kuid ükski neist ei pääsenud finaali. "Suur nelik" (Hispaania, Prantsusmaa, Suurbritannia ja Saksamaa), kes liikusid finaali automaatselt, hõivasid seal neli viimast kohta.

Eestit esindas Ukrainas tüdrukute ansambel Suntribe. Suntribe oli Eesti eelvooru, Eurolaulu võitnud üle 10 000 häälega ning pääsenud sellega Eestit esindama. Kuna aasta varem Eestit esindanud Neiokõsõl ei õnnestunud pääseda finaali, olid tüdrukud sunnitud esinema kõigepealt poolfinaalis. Poolfinaalis pidi Eesti aga leppima 20. kohaga ning finaali ei jõudnud.

Eestlased esindasid ka Šveitsi. Vanilla Ninja pääses finaali ning sai seal 8. koha.


Alpi kahevõistlus

Alpi kahevõistlus on mäesuusatamise ala, mis koosneb kiirlaskumisest ja slaalomist (kaks laskumist). Kõigi kolme laskumise ajad liidetakse ja sportlane, kes laskub kokkuvõttes kiireima ajaga, on võitja. Alpi kahevõistlusest võtavad osa need, kes osalevad edukalt kõigil mäesuusatamise aladel.

Suures Alpi kahevõistluses laskutakse vaid üks kord slaalomis. Tavalist Alpi kahevõistlust on kritiseeritud sellepärast, et kaks laskumist slaalomis pidavat soosima slalomiste ja kiirlaskujatel polevat seetõttu võiduvõimalust. Suur Alpi kahevõistlus oli esimest korda maailmameistrivõistluste kavas 2007. aasta MM-il Åres.


Adachi

Adachi on üks 23 eriringkonnast Jaapanis Tōkyōs. Asub linna põhjaosas, piirneb põhjas Saitama prefektuuriga.

Läbi Adachi voolavad Arakawa ja Sumida jõgi.

Liideti Tōkyōga 1932. aastal.

Tähtsamad linnaosad on Kitasenju ja Takenotsuka.

Adachis asuv Nishiarai Daishi tempel asutati 826. aastal.

Adachis on sündinud Takeshi Kitano.


Tüüp 92

Tüüp 92 raskesoomusauto (jaapani keeles 九二式重装甲車 Kyūnishikijūsōkōsha)oli Jaapani tankett.

Tanketi nimi tuli sellest, et 2592 oli Jaapani ajaarvamise järgi 1932. aasta, mil tanketi tootmist alustati. Teda nimetati soomusautoks, kuigi ta oli tankett, sest Jaapani sõjaväes kuulusid kõik tankid jalaväe haldusalasse, aga tüüpi 92 kasutas Jaapani ratsavägi.

Pärast Esimest maailmasõda hakkasid paljud riigid oma ratsaväge mehhaniseerima. Ka Jaapan proovis mitmesuguseid soomusautosid, saavutades piiratud edu. 1920-ndatel testiti Keiserliku Jaapani Armee Ratsaväekoolis, mis asus Kagu-Jaapanis Chiba prefektuuris, mitmesuguseid Euroopa kergetanke. Nii Jaapanis kui ka Mandžuurias toimunud katsed andsid üldiselt ebarahuldava tulemuse, sest kergetankid ei sobinud karmi kliimasse ega Mandžuuria teedeta maastikule.

Jaapani tankettide areng sai algtõuke Suurbritanniast pärit Carden-Loyd Mark VI-lt, mida 1929. aasta paiku vähesel arvul osteti. Jaapani konstruktorid kasutasid Carden-Loydi tanketi veermiku põhimõtteid, kuid erinevalt teiste riikide sõjavägedest ehitasid pöördtornidega tankette, mis sarnanesid pigem kergetankidega.

Esialgu valmistati 2 hübriidamfiibautot, millel olid nii rattad kui ka roomikud ja mis pidi sõitma nii vees kui ka maal nii edaspidi kui ka tagurpidi. Need katsed ei õnnestunud täielikult ja ratsavägi ei olnud vaimustuses. Edaspidi keskenduti üksnes roomikutega ja üksnes maad mööda sõitvale masinale.

Tüüp 92 tootmine algas 1932 Ishikawajima Mootorsõidukite Valmistamise Kompaniis, mis tänapäeval kannab nime Isuzu Motors. Tootmist takistasid tehnilised raskused ja kuni 1939. aastani valmis kõigest 167 tanketti. Pärast esialgseid probleeme käigukastiga osutus Tüüp 92 Hiina ja Mandžuuria raskel maastikul ja halbadel teedel ja suutis arendada kiirust kuni 40 km/h.

Tankett Tüüp 92 oli 3,94 meetrit pikk, 1,63 m lai ja 1,86 m kõrge ning 3-liikmelise meeskonnaga. Relvastuseks oli tal üks 6,5 mm kuulipilduja tornis ja 13 mm kuulipildujaga esikilbis; hiljem asendati viimane 20 mm automaatkahuriga.

Tüübi 92 soomus oli 6 mm (kerel) kuni 12 mm (tornil) paks. See oli needitud ja keevitatud. Õhuke soomus võimaldas sõiduki massi hoida 3–4 tonni kandis, kuid soomus polnud piisavalt paks isegi selleks, et harilikku püssikuuli kinni pidada. Euroopa tankettidega võrreldes oli selle soomus õhem, torni tulejõud väiksem ja isegi kiirus 40 km/h jäi Euroopa tankettidele alla.

Nende esimesed lahingud olid Harbiini lahing 1932. ja Rehe lahing 1933. aastal, hiljem tarvitati neid Guandongi armees. Maailmasõja ajal asendati need üldiselt Tüübiga 94, kuigi nii Briti kui ka USA allikad ajavad neid tihti segi ja nimetavad ka tankette Tüüp 94 vahel 92-deks.


Homaar

Homaar ehk merivähk ehk merevähk (Homarus) on perekond homaarlaste sugukonnas, kuhu kuuluvad Euroopa ja Ameerika homaar.

Varem loeti homaaride sugukonda ka Homarinus capensis, kuid 1995. aastast asub see uues perekonnas Homarinus.

Homaarid on töönduslikult tähtsad püügiobjektid.

Homaarid on kümnejalalised ja meenutavad väliselt jõevähki. Sõrad on ebasümmeetrilised.

Läänemeres homaare ei elutse.


Garnison

Garnison on ühe asula või ka muudes määratud piirides alaliselt või ajutiselt paiknevatest väeüksustest, sõjaväeasutustest, sõjaväeliselt korrastatud struktuuriüksustest ja üksikutest sõjaväelastest garnisoniteenistuse (vahiteenistuse) läbiviimiseks moodustatud territoriaal-administratiivne väegrupp.

Garnisoni moodustamise eesmärk võib olla ka antud piirkonna sõjalise kaitse juhtimise korraldamine.

Rühmast väiksem allüksus või üksikult paiknev sõjaväeasutus harilikult garnisoni ei moodusta, kuid sellele allüksusele või asutusele võidakse anda kohustusi garnisoniteenistuse alal.

Garnisonile määratakse kõrgema ülema poolt garnisoniülem, kelle asetäitja on garnisoni komandant. Tavaliselt on garnisoniülem kohapeal paikneva suurema väeüksuse ülem või kõrgeima auastmega väeüksuse ülem.